text: 1Men, pèp Izrayèl la te dezobeyi lòd Seyè a te bay pou yo pa t’ pran anyen nan sa yo te gen pou yo detwi nèt yo. Te gen yon nonm nan branch fanmi Jida a ki te rele Akan. Se te pitit Kami. Kami sa a te pitit Zabdi, Zabdi te pitit Zerak. Akan sa a te pran kichòy nan sa yo te gen pou yo detwi nèt yo. Kifè Seyè a te move anpil sou pèp Izrayèl la. 2Jozye te voye kèk moun soti lavil Jeriko ale bò Ayi, yon lavil ki te toupre Bèt Avenn, sou bò solèy leve lavil Betèl. Li te di yo pou y’ al wè jan sa ye nan peyi a. Mesye yo ale vre, yo wè jan sa ye nan lavil Ayi. 3Lè yo tounen vin jwenn Jozye, yo di li: -Nou pa bezwen deplase tout moun. N’a voye de twa mil moun konsa pou atake lavil Ayi a. Ou pa bezwen voye tout moun al goumen, paske pa gen anpil moun la. 4Lè sa a, yo chwazi twamil sòlda konsa ki te moute al atake. Men, moun lavil Ayi yo te fè yo kraze rak. 5Yo kouri dèyè sòlda pèp Izrayèl yo depi devan pòtay lavil la jouk nan men wòch yo. Nan ladesant lan yo touye trannsis moun konsa nan sòlda pèp Izrayèl yo. Lè sa a, pèp Izrayèl la soti pè. Yo pèdi kouraj. 6Jozye te sitèlman nan lapenn, li chire rad sou li, epi li tonbe ajenou, li bese tèt jouk atè devan Bwat Kontra Seyè a. Li rete konsa jouk aswè ansanm ak tout chèf fanmi pèp Izrayèl yo, yo pran pousyè tè yo mete sou tèt yo pou fè wè jan yo te nan lapenn. 7Epi Jozye di: -Ay, Seyè Bondye! Poukisa ou fè pèp la janbe lòt bò larivyè Jouden an? Gen lè se pou ou te lage nou nan men moun Amori yo pou yo touye nou? Pa pito ou te kite nou rete lòt bò larivyè Jouden an! 8Tanpri, Mèt mwen! Kisa m’ ka di koulye a lè m’ wè moun Izrayèl yo ap kouri devan lènmi l’ yo? 9Moun Kanaran yo ak tout lòt moun ki rete nan peyi a pral konn sa. Yo pral leve dèyè nou. Yo pral touye nou nèt nan peyi a. Kisa ou pral fè lè sa a pou yo pa avili non ou? 10Seyè a di Jozye konsa: -Leve non! Poukisa ou lage kò ou atè konsa? 11Se paske pèp Izrayèl la peche, yo pa respekte kontra mwen te pase ak yo a ak lòd mwen te ba yo. Yo pran nan bagay pou yo te detwi yo. Yo vòlò yo, yo kache yo, yo mete yo nan zafè pa yo. 12Se poutèt sa, pèp Izrayèl la p’ap ka kanpe devan lènmi l’ yo. Yo gen pou yo kouri devan lènmi yo, paske koulye a se yo menm ki gen pou mouri. Mwen p’ap kanpe la avèk yo ankò, si bagay mwen te ban nou lòd pa pran an nou pa wete l’ nan mitan nou pou nou detwi l’ tou. 13Leve non! Fè sèvis pou mete pèp la nan kondisyon pou sèvi m’. W’a di yo pou yo pare kò yo pou yo ka nan kondisyon fè sèvis pou mwen denmen, paske mwen menm, Bondye pèp Izrayèl la, men sa mwen di: Nou menm pèp Izrayèl, nou gen nan mitan nou bagay mwen te ban nou lòd detwi. Nou p’ap ka kenbe tèt ak lènmi nou yo si nou pa wete l’ nan mitan nou. 14Se konsa, denmen maten, nou tout n’ap vini, branch fanmi pa branch fanmi. Branch fanmi Seyè a va denonse a va pwoche fanmi pa fanmi. Nan fanmi Seyè a va denonse a, chèf fanmi yo va pwoche yonn apre lòt avèk moun pa yo. Chèf fanmi Seyè a va denonse a va fè moun pa l’ yo pwoche grenn pa grenn. 15Moun y’a jwenn avèk bagay la gen pou mouri boule nan dife, ansanm ak tout fanmi l’ ak tou sa li genyen, paske li pa respekte kontra Seyè a te pase ak pèp la. Se yon gwo wont pou tout pèp Izrayèl la. 16Nan denmen maten vre, Jozye leve byen bonè, li fè tout pèp Izrayèl la pwoche vin jwenn li, branch fanmi pa branch fanmi. Se branch fanmi Jida a Seyè a te denonse. 17Li fè fanmi Jida yo vin jwenn li yonn apre lòt. Se fanmi Zerak la Seyè a te denonse. Li fè tout chèf fanmi Zerak yo vin jwenn li yonn apre lòt ak tout fanmi yo. Se Zabdi Seyè a te denonse. 18Zabdi fè tout moun pa l’ yo pwoche grenn pa grenn. Se konsa Seyè a denonse Akan, pitit Kami an. Kami te pitit Zabdi, Zabdi te pitit Zerak, yo tout te fè pati branch fanmi Jida a. 19Jozye di Akan konsa: -Pitit mwen, fè lwanj Seyè a! Moutre ou gen respe pou Bondye pèp Izrayèl la! Koulye a, di m’ kisa ou fè. Pa kache m’ anyen. 20Akan reponn li: -Se vre wi. Se mwen ki peche kont Seyè a, Bondye pèp Izrayèl la. Men sa m’ fè. 21Nan bagay nou te pran apre batay la, mwen te wè yon bèl manto ki te soti lavil Babilòn, desan (200) pyès an ajan ki te peze wit liv antou, ak yon gwo moso lò ki te peze de liv. Mwen te sitèlman anvi yo, mwen pran yo. Mwen fouye yon twou nan mitan tant kote m’ rete a, mwen antere yo ladan l’, avèk pyès ajan yo anba nèt. 22Jozye voye kèk mesaje ki kouri al nan tant Akan an. Yo jwenn tout bagay yo nan twou a avèk pyès ajan yo anba nèt. 23Yo pran yo, yo soti avèk yo nan tant lan. Yo pote yo bay Jozye ak tout pèp Izrayèl la. Yo mete yo atè devan Seyè a. 24Jozye, ansanm ak tout moun pèp Izrayèl yo, pran Akan, pyès ajan yo, manto a, moso lò a ansanm ak pitit fi l’ yo, pitit gason l’ yo, bèlfi li yo, bèf li yo, bourik li yo, mouton l’ yo ak tout lòt bagay li te genyen, yo mennen yo nan Fon Malè. 25Epi Jozye di Akan konsa: -Poukisa ou rale tout malè sa a sou tèt nou? Jòdi a, Seyè a pral fè malè tonbe sou ou! Epi tout moun pèp Izrayèl yo pran wòch, yo kalonnen yo jouk yo touye yo. Yo boule tout bagay yo nan dife. Yo touye tout fanmi l’ yo ak bèt li yo ak koutwòch. 26Yo mete yon gwo pil wòch sou yo. Gwo pil wòch sa a la jouk jòdi a. Se poutèt sa, jouk jòdi a, yo rele kote sa a Fon Malè. Se konsa Seyè a te sispann move sou pèp la.


c: text/html

text: 1Apre sa, Lespri Bondye pouse Jezi ale nan dezè a pou Satan te ka tante l’. 2Jezi pase karant jou ak karant nwit san manje. Apre sa, li vin grangou. 3Lè sa a, Satan pwoche bò kote l’ pou sonde l’. Li di l’ konsa: Si ou se Pitit Bondye, bay wòch sa yo lòd pou yo tounen pen. 4Jezi reponn li: Men sa ki ekri: Moun pa kapab viv ak manje ase. Yo bezwen tout pawòl ki soti nan bouch Bondye tou. 5Apre sa, grandyab la mennen l’ lavil Jerizalèm. Li mete l’ kanpe sou pwent fetay tanp lan. 6Li di Jezi konsa: Si ou se Pitit Bondye, lage kò ou anba. Paske, men sa ki ekri: Bondye va bay zanj li yo lòd pou yo veye sou ou. y’a pote ou nan men yo, pou ou pa kase zòtèy pye ou sou okenn wòch. 7Jezi reponn li: Men sa ki ekri tou: Ou pa dwe seye sonde Mèt la, Bondye ou. 8Satan mennen Jezi ankò sou yon mòn ki byen wo. Li moutre l’ tout peyi ki sou latè ansanm ak tout riches yo. 9Li di l’ konsa: M’ap ba ou tout bagay sa yo, si ou mete ou ajenou devan m’ pou ou adore m’. 10Jezi reponn li: Wete kò ou sou mwen, Satan. Paske, men sa ki ekri: Se Mèt la, Bondye ou, pou ou adore, se li menm sèl pou ou sèvi. 11Fwa sa a, grandyab la kite l’. Latou, kèk zanj Bondye pwoche bò kote Jezi, yo sèvi l’. 12Lè Jezi tande yo te mete Jan Batis nan prizon, li wete kò l’, li ale nan peyi Galile. 13Li kite lavil Nazarèt, li ale rete nan yon vil yo rele Kapènawòm, ki te toupre lanmè Galile a, sou tè moun Zabilon ak moun Neftali yo. 14Konsa, pawòl pwofèt Ezayi te di a rive vre: 15Peyi Zabilon ak peyi Neftali ki sou wout pou ale bò lanmè a, peyi ki lòt bò larivyè Jouden an, peyi Galile kote moun lòt nasyon yo ap viv la, 16pèp ki t’ap viv nan fènwa a wè yon gwo limyè. Limyè a klere pou moun ki t’ap viv nan peyi ki anba lonbraj lanmò a. 17Depi lè sa a, Jezi kòmanse ap mache bay mesaj li a. Li t’ap di: Tounen vin jwenn Bondye. Paske, Bondye ki wa nan syèl la ap vin pran pouvwa a nan men li. 18Antan Jezi t’ap mache bò lanmè Galile a, li wè de frè: Simon, yo rele Pyè a, ak Andre, frè li. Yo t’ap voye privye nan lanmè a, paske se pechè pwason yo te ye. 19Jezi di yo konsa: vin jwenn mwen, m’a fè nou tounen pechè moun pito. 20Lamenm, yo kite privye yo, y’ ale avèk li. 21Jezi vanse pi lwen, li wè de lòt frè, Jak avèk Jan, pitit Zebede yo. Yo te chita nan kannòt yo ansanm ak papa yo, yo t’ap repare privye yo. Jezi rele yo. 22Lamenm, yo kite kannòt la ansanm ak papa yo, y’ ale avèk li. 23Jezi t’ap mache toupatou nan peyi Galile a. Li t’ap moutre moun yo anpil bagay nan sinagòg yo. Li t’ap anonse Bon Nouvèl peyi kote Bondye wa a. Li t’ap geri tout kalite maladi ak tout kalite enfimite pèp la te ka genyen. 24Toupatou nan peyi Siri a, se tout moun ki t’ap nonmen non li. Se sa ki fè yo te mennen tout kalite moun malad ba li, ansanm ak tout moun ki soufri doulè, moun ki te gen move lespri sou yo, moun ki soufri malkadi ak moun ki paralize. Jezi geri yo tout. 25Yon bann moun t’ap swiv li. Yo te soti toupatou: te gen moun Galile, moun Dis Vil yo, moun lavil Jerizalèm, moun Jide ak moun nan peyi lòt bò larivyè Jouden an.

robotstxt: allowed

filter: keep


text: 1Mwen moute sou fò a pou m’ veye. Mwen kanpe sou tèt miray ranpa a, m’ap tann pou m’ wè sa Seyè a pral di m’, ki repons li pral ban mwen apre tout plenyen mwen plenyen ba li a. 2Men repons Seyè a ban mwen. Li di m’ konsa: -Ekri sa mwen pral fè ou wè a. Grave l’ byen grave sou wòch plat pou moun ka li l’ fasil. 3Ekri l’ paske se poko lè pou sa m’ pral fè ou wè a rive. Men, li p’ap pran lontan ankò pou l’ rive. Li gen pou l’ rive vre. Si li pran reta pou l’ rive, ou mèt tann. Paske, wè pa wè, li gen pou l’ rive lè pou l’ rive a. 4Men mesaj la: Moun ki pa mache dwat devan Bondye p’ap chape. Men moun ki mache dwat yo va viv paske yo te kenbe konfyans fèm yo nan Bondye. 5Richès fè moun pèdi tèt yo pi mal pase bweson. Moun ki gen lògèy pa ka rete trankil. Tankou simityè, yo pa janm gen ase. Tankou kote mò yo ye a, yo pa janm gen kont yo. Yo mache pran tout nasyon yo pou yo. Yo mete tout pèp yo anba ponyèt yo. 6Men, tout pèp sa yo pral pase yo nan betiz, yo pral rele chalbari dèyè yo, yo pral bay istwa sou yo. Yo pral di: Madichon pou moun k’ap plede pran sa ki pa pou yo! Kilè y’a sispann fè sa? Madichon pou moun k’ap bay ponya epi k’ap fè moun peye gwo enterè mete sou li! 7Talè konsa, se nou ki pral nan pran ponya. Moun nou dwe yo pral leve dèyè nou. Yo pral piye tou sa nou genyen. 8Nou te piye anpil nasyon. Koulye a rès moun ki te chape yo pral piye tou sa nou genyen paske nou te touye anpil moun, nou te fè peyi yo, lavil yo ansanm ak moun ki te rete ladan yo pase anpil mati anba men nou. 9Madichon pou moun k’ap vòlò pou fè fanmi yo rich, k’ap bati kay sou mòn pou malè pa rive yo! 10Se wont nou fè fanmi nou yo wont. Lè nou detwi anpil nasyon konsa, se pwòp tèt nou nou fè mal. 11Ata wòch ki nan miray yo ap denonse nou. Poto travès kay yo ap fè menm bagay la tou. 12Madichon pou moun k’ap touye moun, k’ap fè lenjistis pou bati lavil yo! 13Travay pèp yo ap fè a pral boule nan dife. Se pou gremesi nasyon yo ap fatige kò yo travay di. Se Seyè a menm k’ap fè sa rive konsa. 14Menm jan lanmè a plen dlo, se konsa toupatou sou latè moun pral konnen pouvwa Bondye a. 15Madichon pou moun k’ap fè moun parèy yo bwè pou avili yo. Yo vide bweson ba yo jouk yo sou. Yo mete yo toutouni devan tout moun. 16Moun p’ap fè lwanj pou yo. Okontrè, yo pral trennen yo nan labou. Se yo menm ki pral bwè pou yo sou jouk y’a mete yo toutouni devan tout moun tou. Seyè a nan kòlè li pral fè yo bwè gode chatiman li pare pou yo a. Yo t’ap chache lwanj? Se wont y’a wont pito. 17Yo te koupe tout gwo rakbwa peyi Liban an. Koulye a, se yo yo pral koupe voye jete. Yo te touye tout bèt li yo. Koulye a, bèt li yo pral fè yo kouri al kache. Tou sa pral rive yo paske yo te touye anpil moun, yo te fè peyi yo, lavil yo ansanm ak moun ladan yo pase anpil mati anba men yo. 18Kisa yon estati an bwa ka fè pou nou, pou nou fè moun travay fè li pou nou? Kisa yon estati fèt ak metal yo fonn ka fè pou nou? Se manti ase l’ap ban nou. Sa sa ap rapòte nou lè nou fè zidòl ki pa ka pale pou nou mete konfyans nou nan yo? 19Madichon pou moun k’ap pale ak yon bout bwa, epi k’ap di l’: Leve non! Madichon pou moun k’ap pale ak yon moso wòch ki pa gen lapawòl, epi k’ap di l’: Kanpe non! Eske bout bwa ak moso ròch ka di ou anyen? Ou kouvri yo avèk plak lò ak plak ajan, se vre. Men yo pa gen lavi. 20Seyè a kanpe nan kay ki apa pou li a. Se pou tout moun sou latè pe bouch devan li.


text: 1Ezekyas voye envite tout moun peyi Jida ak tout moun peyi Izrayèl yo. Li voye lèt bay branch fanmi Efrayim ak branch fanmi Manase yo. Li voye envite yo pou yo vin nan Tanp Seyè a, lavil Jerizalèm, pou yo fete fèt Delivrans lan pou Seyè a, Bondye pèp Izrayèl la. 2Wa a te diskite koze a ak chèf li yo ansanm ak tout pèp lavil Jerizalèm lan: yo deside pou yo fete fèt Delivrans lan nan dezyèm mwa a. 3Yo pa t’ ka fè l’ lè pou yo te fè l’ la pou de rezon. Pou konmanse, pa t’ ankò gen kont pret ki te nan kondisyon pou fè sèvis Bondye. Lèfini, tout pep la pa t’ reyini lavil Jerizalèm. 4Ni wa a, ni pèp la te dakò se te yon bon lide pou yo te fè l’ lè sa a. 5Se konsa yo pran desizyon voye envitasyon bay tout pèp Izrayèl la, depi lavil Becheba nan sid jouk lavil Dann nan nò, pou yo vini lavil Jerizalèm fete fèt Delivrans lan pou Seyè a, Bondye pèp Izrayèl la. Paske anvan sa, tout moun yo pa t’ konn vini nan fèt la jan Lalwa mande l’ la. 6Se konsa yo voye mesaje nan tout peyi Jida a ak nan tout peyi Izrayèl la avèk lèt wa a te siyen ansanm ak chèf li yo. Dapre lòd wa a te bay, men mesaj yo t’ap mache fè konnen: -Nou menm rès pèp Izrayèl la, nou menm ki te chape anba men wa peyi Lasiri yo lè yo te anvayi peyi a, tounen vin jwenn Seyè a, Bondye Abraram, Bondye Izarak ak Bondye Izrayèl la, konsa l’a tounen vin jwenn nou tou. 7Piga nou fè tankou zansèt nou yo ak lòt frè parèy nou yo ki pa t’ kenbe pawòl yo ak Seyè a, Bondye yo a. Nou wè jan li te kite yo fini. 8Pa fè tèt di tankou zansèt nou yo, men soumèt nou devan Seyè a. Vin lavil Jerizalèm nan Tanp Seyè a te mete apa pou li pou toutan an. Sevi Seyè a, Bondye nou an, pou Seyè a pa fache sou nou ankò. 9Si nou tounen vin jwenn Seyè a, lènmi ki te fè moun menm fanmi ak nou yo ak pitit nou yo prizonye a va gen pitye pou yo, l’a kite yo tounen nan peyi yo. Paske Seyè a, Bondye nou an, se yon Bondye ki gen bon kè, yon Bondye ki gen pitye pou moun. Si nou tounen vin jwenn li, l’a louvri bra l’ ban nou. 10Mesaje yo ale toupatou nan peyi moun Efrayim ak moun Manase yo, yo pase nan tout lavil yo, yo rive jouk nan peyi moun Zabilon yo. Men, moun t’ap ri yo, yo t’ap pase yo nan betiz. 11Tansèlman, te gen kèk moun nan branch fanmi Asè, nan branch fanmi Manase ak nan branch fanmi Zabilon ki rekonèt fòt yo epi ki moute lavil Jerizalèm. 12Bondye te manyen kè moun peyi Jida yo tou, yo mete tèt ansanm pou yo fè sa wa a ak lòt chèf yo te mande yo fè, dapre lòd Seyè a te bay. 13Se konsa, yon pakèt moun sanble lavil Jerizalèm nan dezyèm mwa a, pou yo fete fèt Pen san ledven yo. 14Yo pran tout lòt lotèl kote yo te konn boule bèt yo ofri yo ak lotèl kote yo boule lansan ki te lavil Jerizalèm yo, yo al voye yo jete nan Fon Sedwon an. 15Nan katòzyèm jou dezyèm mwa a, yo touye ti mouton Delivrans yo. Prèt yo ak moun Levi ki pa t’ nan kondisyon pou fè sèvis pou Seyè a vin wont tèt yo, yo fè sa pou yo fè pou yo ka nan kondisyon pou sèvis Seyè a, lèfini yo antre nan Tanp lan al boule bèt yo ofri nèt pou Seyè a. 16Yo al pran plas yo nan Tanp lan dapre regleman ki nan lalwa Moyiz, sèvitè Bondye a. Moun Levi yo bay prèt yo san bèt yo pou yo vide sou lotèl la. 17Te gen anpil moun ki pa t’ mete tèt yo nan kondisyon pou fè sèvis Bondye a. Kifè yo pa t’ kapab touye ti mouton Delivrans pa yo. Konsa, se moun Levi yo ki te fè l’ pou yo, lèfini ki te mete yo apa nèt pou Seyè a. 18Paske pifò moun ki te soti nan branch fanmi Efrayim, nan branch fanmi Manase, nan branch fanmi Isaka ak nan branch fanmi Zabilon yo pa t’ fè sèvis pou mete tèt yo nan kondisyon pou sèvi Bondye. Yo te manje manje Delivrans lan yon jan ki pa konfòm ak sa ki ekri nan liv lalwa a. Men, Ezekyas lapriyè Bondye pou yo, li di: -O Seyè, Bondye zansèt nou yo, pou jan ou gen bon kè, tanpri padonnen 19tout moun sa yo ki soti pou sèvi ou ak tout kè yo, menm si yo pa nan kondisyon pou sèvi ou, pou yo manyen sa yo mete apa pou ou yo. 20Seyè a tande lapriyè Ezekyas te fè a, li padonnen pèp la. 21Konsa pandan sèt jou, moun pèp Izrayèl ki te sanble lavil Jerizalèm yo fete fèt Pen san ledven yo avèk anpil kè kontan. Chak jou, prèt yo ak moun Levi yo menm t’ap chante fè lwanj Seyè a, yo t’ap jwe enstriman mizik yo byen fò pou Seyè a. 22Ezekyas t’ap ankouraje tout moun Levi yo pou jan yo t’ap mennen sèvis Seyè a byen. Pandan sèt jou, tout pèp la t’ap manje manje fèt Delivrans lan, yo fè ofrann pou mande padon, yo t’ap di Seyè a, Bondye zansèt yo a, mèsi. 23Apre sa, tout pèp la tonbe dakò pou yo pase sèt lòt jou ankò ap fè fèt. Se konsa, yo fete pou sèt lòt jou ankò ak kè kontan. 24Ezekyas, wa peyi Jida a, te bay mil (1.000) towo bèf ak sètmil (7.000) mouton pou yo bay pèp la manje. Lòt otorite yo menm bò pa yo te bay mil towo bèf ak dimil mouton. Anpil prèt te mete tèt yo nan kondisyon pou sèvis Seyè a. 25Tout moun te kontan, depi moun peyi Jida yo, prèt yo, moun Levi yo jouk moun ki te soti nan peyi Izrayèl yo ansanm ak moun lòt nasyon ki te tabli ni nan peyi Jida a ni nan peyi Izrayèl la. 26Se te gwo fèt nan lavil Jerizalèm, paske depi sou rèy Salomon, pitit David, wa pèp Izrayèl la, pa t’ janm gen bagay konsa lavil Jerizalèm. 27Apre sa, prèt yo ak moun Levi yo kanpe, yo mande benediksyon Bondye pou tout pèp la. Lapriyè yo moute rive jouk nan syèl la, kay Bondye a menm, kote Bondye ki apa nèt la rete a. Bondye tande lapriyè yo.


text:
Larisi di akizasyon kòmkwa Izrayèl ta lanse plizyè atak sou teritwa peyi Siri a, se yon bagay kli ba li gwo preokipasyon.
Ministè afè etranjè ris la di, si aksyon konsa verifye, yo ta reprezante aktak inilateral sou yon peyi souvren e se t ap yon vyolasyon chat Nasyonzini an.
Daprè nouvèl depaman ki te parèt mèkredi 30 janvye 2013 la sou atak ayeryen yo, otorite siryen yo deklare avyon degè izrayelyen te tire sou yon enstalasyon kote rechèch militè ap fèt tou pre kapital Siri a, Damas, kote 2 moun mouri.
Laprès ann Izrayèlyen e nan peyi oksidantal yo rapòte Izrayèl lanse yon lòt zòn tou pre fwontyè Siri ak Liban.
Daprè menm sous yo toujou, atak sa a te vize yon konvwa ki tap fè livrezon pyès pou misil ki ta pral jwenn Ezbola, yon gwoup milisyen chiyit ki se ennmi fawouch Izrayèl e ki baze nan Liban.


text: 1Pou chèf sanba yo. Se pou yo chante l’ sou menm lè ak chante ki di: Bèl ti flè savann blan yo. Se pou yo jwe mizik la sou enstriman akòd. Se yon sòm Asaf. Ou menm ki gadò pèp Izrayèl la, ou menm k’ap mennen pitit pitit Jozèf yo tankou bann mouton ou, panche zòrèy ou pou koute nou. Ou menm ki chita sou fotèy ou anwo zanj cheriben yo, parèt nan mitan gwo limyè ou la. 2Fè pitit Efrayim, pitit Benjamen ansanm ak pitit Manase yo wè jan ou gen pouvwa. vin delivre nou. 3Bondye, mete nou sou pye nou ankò! Fè nou santi ou la avèk nou, epi n’a delivre. 4Seyè, Bondye ki gen tout pouvwa a, jouk kilè w’a rete fache sou pèp ou k’ap lapriyè nan pye ou? 5Ou ba yo dlo k’ap koule sot nan je yo pou sèvi yo manje. Ou ba yo gwo gode plen dlo k’ap soti nan je yo pou yo bwè. 6Ou kite nasyon ki bò kote nou yo ap goumen yonn ak lòt poutèt nou. Ou kite lènmi nou yo ap pase nou nan rizib. 7Bondye ki gen tout pouvwa, mete nou sou pye nou ankò. Fè nou santi ou la avèk nou, epi n’a delivre. 8Ou rache yon pye rezen nan peyi Lejip, ou mete anpil nasyon deyò, ou plante l’ nan plas yo. 9Ou pare yon moso tè kote pou l’ te grandi. Li pouse gwo rasin byen fon, branch li yo kouvri tout peyi a. 10Lonbraj li te kouvri tout mòn yo, branch li yo kouvri tout gwo pye sèd yo. 11Branch li yo rive jouk bò lanmè Mediterane, jouk bò larivyè Lefrat. 12Poukisa ou lage lantouraj li yo atè konsa, kifè koulye a nenpòt moun k’ap pase vin vòlè rezen li yo? 13Kochon mawon fin raboure rasin li yo, bèt nan bwa ap manje tout fèy li yo. 14Bondye, ou menm ki gen tout pouvwa, tounen vin jwenn nou non! Kote ou ye nan syèl la, gade sak rive nou! Pran ka pye rezen ou lan non! 15vin sove pye rezen ou menm ou te plante a, ti pye rezen ou fè tounen yon gwo pyebwa a. 16Lènmi nou yo mete dife ladan l’, yo koupe tout branch li yo. Fè kòlè! Annik gade yo, y’a peri! 17Pwoteje peyi ou te fè tounen yon gwo peyi a! Pwoteje pèp ou te chwazi a! 18Nou p’ap janm vire do ba ou ankò! Ban nou lavi ankò! N’a fè lwanj ou! 19Bondye ki gen tout pouvwa a, mete nou sou pye nou ankò! Fè nou santi ou la avèk nou, epi n’a delivre!


text: 1Iram, wa peyi Tir, te toujou yon bon zanmi wa David. Lè li vin konnen se Salomon ki te vin moute wa nan plas David, papa l’, li voye kèk chèf bò kote l’. 2Salomon ba yo mesaj sa a pou yo pote bay Iram: 3-Ou konnen ak lagè David, papa m’, te genyen ak peyi ki toupre l’ yo, li pa t’ kapab bati yon kay kote pou yo adore Seyè a, Bondye li a, toutotan Seyè a pa t’ fè l’ kraze lènmi l’ yo anba pye l’. 4Men koulye a, Seyè a, Bondye mwen an, ban m’ lapè sou tout fwontyè yo. Mwen pa gen moun pou chache m’ kont, ni moun pou fè m’ move kou. 5Seyè a te fè David, papa m’, pwomès sa a: Se pitit gason ou m’ap mete wa nan plas ou a k’ap bati yon kay pou mwen. Enben, koulye a, mwen fè lide bati yon kay pou Seyè a, Bondye mwen an. 6Ou menm, ou pral bay lòd pou yo koupe kèk pye sèd pou mwen nan peyi Liban. Moun pa m’ yo va travay ansanm ak moun pa ou yo. m’a peye mesye ou yo jan wa vle l’ la. Ou konnen pa gen moun nan peyi m’ ki ka koupe bwa tankou moun Sidon yo. 7Lè Iram resevwa mesaj Salomon an, sa te fè l’ plezi anpil. Li di: -Lwanj jòdi a pou Seyè a ki bay David yon pitit gason ak bon konprann konsa pou gouvènen sou gwo pèp sa a! 8Apre sa, Iram voye di Salomon: -Mwen resevwa mesaj ou a. M’ap fè tou sa ou mande m’ fè pou bwa sèd ak bwa pichpen yo. 9Moun pa m’ yo va pote madriye yo desann soti peyi Liban jouk bò lanmè. Lè y’a rive la, m’a fè yo mare madriye yo fè rado, y’a pouse yo sou lanmè a rive jouk kote w’a chwazi sou kòt la. Rive la, moun pa m’ yo va demare madriye yo. Lè sa a, w’a fè moun pa ou yo fè rès travay la. Ou menm, w’a ban m’ pwovizyon pou moun pa m’ yo. 10Se konsa Iram bay Salomon tout madriye sèd ak madriye pichpen li te bezwen. 11Salomon menm, bò pa l’, bay Iram sanmil (100.000) barik ble ak sandimil (110.000) galon lwil oliv chak lanne pou l’ bay moun li yo manje. 12Seyè a kenbe pwomès li. Li bay Salomon anpil bon konprann. Te gen bon antann ant Iram ak Salomon. Yo siyen yon kontra yonn ak lòt. 13wa Salomon fè ranmase trantmil (30.000) moun nan tout peyi Izrayèl la pou fè kòve. 14Li te mete Adoniram reskonsab kòve a. Li separe mesye yo fè twa gwoup, ak dimil (10.000) moun nan chak. Chak gwoup pase yon mwa nan peyi Liban, de mwa lakay yo. Chak fwa yon gwoup tounen, yon lòt al pran plas li. 15Salomon te gen katrevenmil (80.000) moun ap taye wòch nan min wòch, ak swasanndimil (70.000) moun pou pote yo lavil Jerizalèm, 16san konte twamil twasan (3.300) fòmann gouvènè yo te nonmen alatèt mesye sa yo pou kontwole travay yo. 17Wa Salomon te bay lòd pou yo taye kèk gwo blòk nan bèl wòch pou sèvi fondasyon kay la. 18Se konsa bòs mason Salomon yo ak bòs mason Iram yo ansanm ak mesye lavil Gebal yo te pare blòk wòch ak bwa pou bati Tanp lan.


text:
Objektif pou lè patisipan yo fini ak modil sa a:
- Patisipan yo pral kapab eksplike pwogram koleksyon enfòmasyon lè yo kanpe moun nan trafik, enfòmasyon lè yo kanpe moun nan travay, enfòmasyon sou pwen referans, ak sondaj sou pwen referans.
- Patisipan yo pral kapab fè yon lis omwen kat eleman enpòtan nan yon pwogram koleksyon enfòmasyon ki konplè.
- Patisipan yo pral kapab idantifye avantaj ak dezavantaj ki genyen lè yo itilize plizyè diferan enfòmasyon nan pwen referans ekstèn yo.
- Patisipan yo pral kapab fè lis eleman enpòtan pou itilize lè y ap fè analiz ofisye nan prèske menm sitiyasyon yo ak pwen referans ekstèn.
Nan ka Commonwealth kont Lora a, Tribinal Jidisye Kou Siprèm Massachusetts la te deside (1) "prèv pwofilaj etnik enpòtan pou detèmine si yo kanpe yon moun nan trafik yon fason ki vyole garanti pwoteksyon egal ego Deklarasyon Dwa Moun Massachusetts la" epi (2) "yo kapab ofri prèv estatistik ki demontre yo pa trete moun yon fason ki jis akòz ras li pou ede moun yo akize a prezante ase prèv diskriminasyon ki akseptab pou transfere responsabilite a sou do Massachusetts pou bay yon eksplikasyon san patipri kote yo kanpe yon moun". An plis, tribinal la te montre kijan yo dwe kolekte ak analize enfòmasyon sa a. Nou pral itilize jijman sa a pou diskite zafè koleksyon ak analiz enfòmasyon.
I. Enfòmasyon Ki Sipoze Kolekte
Tribinal la te montre byen klè kijan ka New Jersey kont Soto a se yon modèl pou itilize pou koleksyon enfòmasyon nan yon ka yo akize te gen pwofilaj etnik. Nan ka sa a yon depatman polis sipoze kolekte enfòmasyon nan tout ka yo kanpe yon moun. Se pa sèlman nan ka kote yo bay moun nan kontravansyon. Modèl yo kolekte enfòmasyon nan tout ka yo kanpe moun nan pi bon pou swiv pase lè yo itilize sèlman sa yo bay kontravansyon yo paske li bay yon vizyon global sou aktivite lapolis epi li pa kite okenn bagay ki pa klè parapò ak ras/gwoup etnik chofè yo te kanpe men pa te bay kontravansyon yo. Lè yo kanpe moun nan trafik enfòmasyon yo dwe kolekte yo se : (1) dat, lè, ak kote yo kanpe moun nan egzakteman; (2) bagay moun nan te fè mal la ki fè polis la te kanpe li a; (3) ras/gwoup etnik, sèks, laj chofè a; (4) sa ki pase apre yo fin kanpe moun nan, ki sipoze di si yo mande moun nan pou soti nan machin nan, si yo fouye li, otorite legal ak rezon yo fouye li a, ak rezilta rechèch la; epi (5) si yo te bay moun nan yon kontravansyon lè yo te kanpe li a
A. Avantaj ki genyen lè yo kolekte enfòmasyon chak fwa yo kanpe moun..
- Enfòmasyon yo kolekte chak fwa yo kanpe yon moun asire tout aktivite lapolis kote yo kanpe yon moun ap disponib pou analize. Lè yo kolekte tout ka yo, kit yo twouve depatman an dèyè youn oswa plis gwoup minorite ou pa, lapolis ak sitwayen yo konnen yo te mete tout ka yo kanpe moun nan analiz yo.
- Li pi fasil pou lapolis kolekte sèlman enfòmasyon sou kontravansyon, sitou nan depatman ki pa egzije yo bay chofè yo avètisman sou papye si yon polisye deside pa bay li yon kontravansyon. Sepandan, rechèch ki te fèt avan te twouve nenpòt de tyè fwa yo kanpe moun yo, yo pa bay kontravansyon.
A. Dezavantaj ki genyen lè yo kolekte enfòmasyon lè yo kanpe moun oswa bay kontravansyon.
- Lè yo kolekte enfòmasyon chak fwa yo kanpe yon moun li pran plis tan epi gen plis travay ak posiblite pou gen plis danje pou polis la. Lè yo mete yon regleman pou kolekte enfòmasyon chak fwa yo kanpe yon moun kantite fwa polisye yo te kanpe moun te vin bese tanporèman.
- Lè se sèlman kontravansyon yo kolekte, si dat la montre aktivite a pat baze sou ras, gen posiblite analiz la detèmine moun yo te kanpe men pa te anrejistre yo kapab te pifò sitwayen minorite.
II. Koleksyon Enfòmasyon Dwe Fèt Ak Anpil Atansyon Epi Li Dwe Egzat.
Yo kapab anrejistre enfòmasyon sou papye, tankou yon kontravansyon, oswa pa mwayen elektwonik nan yon tèminal enfòmasyon oswa aparèy nan men. Paske prèske chak fwa yo kanpe yon moun y ap mande li lisans li, yo kapab pran sèks ak laj chofè a sou lisans li. Ras/gwoup etnik moun nan dwe sa ofisye a wè ak je li paske kèk fwa li kapab parèt lèd pou mande chofè yo te kanpe a enfòmasyon sa a. Se konsa tou, nan yon sitiyasyon kote chofè a pa gen lisans li, ofisye a dwe itilize bon sans li pou detèmine laj ak sèks moun nan.
.
III. Enfòmasyon Sou Rechèch Dwe Gen Sèlman Rechèch Gwo Jijman
Nenpòt rechèch depatman an te bay manda pou sa, tankou rechèch ensidan pou arestasyon ak rechèch envantè, pa dwe nan analiz la. Lè yo fouye moun ak konsantman yo, se bagay ki plis depann sou jijman, apre sa se rechèch lè yon tape kò moun nan ak kòz pwobab.
IV. Analiz Enfòmasyon Pou Pwen Referans Ekstèn
A. Lè yo fin kolekte enfòmasyon sou moun yo te kanpe a (bay kontravansyon an) yo dwe konsidere li daprè ras/gwoup etnik, sèks ak laj chofè yo ki nan trafik (oswa sa yo ki vyole lalwa a). Gen plizyè pwen referans yo itilize deja.
- Yo itilize resansman ki pa modifye (oswa modifye tou piti) pi souvan epi yo pa yon bon pwen referans pou mezire lè yo kanpe moun yo. Kèk fwa enfòmasyon nan resansman kapab souzestime epi kèk fwa li gonfle ras, gwoup etnik, laj, ak sèks nan sikilasyon. Kèk fwa diferans la ka piti epi kèk fwa li ka gwo anpil. Nou pa dwe itilize enfòmasyon resansman pou yon pwen referans.
- Yo te itilize Estimasyon Popilasyon Chofè a tankou yon pwen referans nan zòn ibèn ak banlye epi Polis Eta Massachusetts la te kolekte enfòmasyon obsèvasyon pou kontravansyon yo te bay sou gran wout la nan yon etid an 2004. Estimasyon Popilasyon Chofè a te devlope kote yo te modifye enfòmasyon resansman ak sèten sipozisyon (pa egzanp "pouse" chofè deyò yon jiridiksyon ak rale chofè nan yon jiridiksyon). Plizyè minisipalite kwè Estimasyon Popilasyon Chofè pou lokalite yo a pa te egzat. Kounye a la li pa klè sou pozisyon tribinal la pou itilize estimasyon sa a tankou yon pwen referans.
- Pwen referans ak obsèvasyon sou popilasyon chofè a te devlope ak echantiyon syantifik sou trafik nan wout yo daprè obsèvasyon popilasyon chofè yo. Sa vle di yo obsève trafik yon kote espesifik oswa wout espesifik nan kèk lè ak jou yo chwazi pa aza. Diferan ras/gwoup etnik ki nan sikilasyon an (oswa sa yo ki vyole yon lwa trafik) konpare ak kantite moun yo kanpe sou wout yo oswa nan kote espesifik sa yo. Yo itilize kalite obsèvasyon sa yo nan ka tribinal New Jersey, Maryland, ak Arizona, epi Tribinal Jidisye Kou Siprèm Massachusetts la soutni li tankou yon metòd pwen referans ki rezonab.
B. Kèlkeswa pwen referans yo itilize, li enpòtan pou yo konpare moun yo kanpe a (oswa bay kontravansyon an) ak ras, gwoup etnik, sèks, ak laj moun nan polis la wè epi li deside kanpe an. Ak kòmansman sa a, yo kapab fè analiz la.
- Yo konpare lè yon ofisye kanpe yon moun ak kote yo kanpe moun nan. Yo pa konpare ofisye yo ki travay nan zòn ki gen anpil chofè ki minorite ansanm ak trafik ki pa gen anpil minorite yo. Se konsa tou, ofisye ki chwazi kanpe chofè nan yon sikilasyon ki gen anpil moun ki pa minorite konpare ak sikilasyon ki gen menm kalite moun yo.
- Analiz yo dwe fèt kote espesifik konpare ak enfòmasyon pwen referans kote yo kanpe moun nan (bay li kontravansyon an) pou zòn sa yo. Yo dwe aplike analiz espesifik yo ak anpil atansyon pou asire yo itilize yo kòrèkteman.
Analiz Enfòmasyon Pou Rechèch Pa Fasil Jan Li Kapab Parèt la
Pandan kèk moun te di yo ka itilize yon konparezon senp sou ras/gwoup etnik moun yo te fouye yo pou yon pwen referans pou fason yo fouye moun, eksplikasyon sa a twò fasil. Premyèman, gen konsiderasyon sou ki kalite rechèch pou analize. Nan plizyè depatman gen rechèch obligatwa. Jeneralman palan, rechèch sa yo se rechèch ensidan pou arestasyon ak rechèch envantè. Paske rechèch sa yo pa dapre jijman, yo dwe swa pa analize yo oswa analize yo nan yon kategori espesyal. Rechèch ki dapre jijman yo pi itil nan detèminasyon si ofisye yo fikse sou yon gwoup an patikilye. An plis, gen omwen kat konsiderasyon espesyal pou analize rechèch, epi kapab gen plis dapre detay egzat depatman polis an kesyon an.
- Ki kote rechèch la te fèt epi kisa ki te demografik trafik kote sa a?
- Konbyen polis ki nan zòn yo te fouye moun nan?
- Èske ofisye a tap travay nan yon inite espesyal lè rechèch la?
- Èske polisye a te konnen si chofè a te sou pwobasyon oswa yo te lage li ak kondisyon?
Li toujou pi bon pou konsidere espesifik sitiyasyon an ak plizyè analiz regresyon tankou sa yo ki anlè a.
VI. Analiz Enfòmasyon pou Pwen Referans Entèn
Yo itilize pwen referans entèn pou konpare lè ofisye yo kanpe moun (oswa bay kontravansyon) ak lòt ofisye nan depatman an nan prèske menm sitiyasyon.
A. Kalite analiz sa a vrèman itil pou detèmine ki ofisye, si genyen, ki se "aberan" lè yo kanpe plis oswa mwens minorite pase lòt ofisye nan depatman an. REMAK: Aberan yo se moun ki bay anpil manti (swa egzajere oswa bese kantite) sou distribisyon nòmal. Sa vle di jeneralman nan kontèks nou an moun sa yo swa kanpe twòp minorite oswa twò piti kantite minorite.
- Analiz sa a dwe fèt ak anpil atansyon pou rasire ofisye yo nan menm sitiyasyon parapò ak kantite trafik kote yo kanpe chofè yo.
- Sa dwe genyen, omwen, patwòl menm kote, travay menm lè, patwòl menm jou, paske tou bagay sa yo kapab enfliyanse ras/gwoup etnik, sèks ak laj chofè yo.
- Lè yo detèmine ofisye ki menm kote yo, lè sa yo kapab fè konparezon ak enfòmasyon depatman an itilize ak ofisye yo pou evalye ofisye sa yo. Li posib pou enfòmasyon sa yo pi itil nan kontèks yon sistèm avètisman avan gen yon pwoblèm.
B. Pwen referans entèn poukont yo pa ka detèmine si yon depatman ap fiske sou minorite paske konparezon an se ofisye pou ofisye anndan menm depatman an. Sepandan, lè nou konpare ofisye ki nan menm sitiyasyon yo sou fason yo kanpe chofè minorite yo dwe konsidere sa tankou yon sistèm avètisman avan gen yon pwoblèm.


text: 1Kèk tan apre sa, Nakach, wa lavil Amon an, mouri. Se pitit li, Anoun, ki moute wa nan plas li. 2David di: -Se pou m’ aji byen ak Anoun menm jan papa l’, Nakach, te aji byen avè m’. Se konsa David voye mesaje al di Anoun jan sa te fè l’ lapenn lè l’ pran nouvèl lanmò papa l’. Lè mesaje yo rive lavil Amon, 3chèf moun Amon yo di wa Anoun konsa: -Pa konprann se sèlman pou lanmò papa ou la kifè David voye mesaje sa yo bò kote ou pou konsole ou. Detwonpe ou. Li voye yo isit la pou yo wè jan lavil la ye, pou yo gade byen jan sa ap pase nan lavil la. Konsa, pita li ka vin pran lavil la nan men nou. 4Sa Anoun fè lè sa a, li pran moun David te voye yo, li raze tout yon bò nan bab yo, li koupe anba rad yo ra dèyè yo, li voye yo tounen. 5Mesye yo te wont anpil pou yo te tounen lakay yo konsa. Lè David vin konn sa ki te rive yo, li voye di yo rete lavil Jeriko, y’a tounen lakay yo lè bab yo va pouse ankò. 6Moun Amon yo vin konprann yo te fè David fache. Yo voye chache venmil (20.000) sòlda lavil Bètreyòb ak lavil Zoba nan peyi Aram lan, ak douzmil (12.000) gason lavil Tòb. Yo voye chache wa lavil Maka a tou ansanm ak mil (1.000) sòlda. Yo peye yo pou yo vin goumen pou yo. 7David menm vin konn sa, li voye Joab ak tout lame vanyan sòlda li yo al kontre yo. 8Moun Amon yo soti, y’ al pran pozisyon devan pòtay lavil Raba, kapital yo a. Moun Aram ki soti lavil Bètreyòb ak lavil Zoba yo ansanm ak mesye lavil Tòb yo ak mesye lavil Maka yo pran pozisyon nan plenn lan. 9Joab te wè lame lènmi yo te ka atake l’ ni sou devan ni sou dèyè. Sa l’ fè? Li chwazi pi bon sòlda nan lame pèp Izrayèl la, li mete yo an pozisyon devan lame moun Aram yo. 10Lèfini, li mete Abichayi, frè l’ la, alatèt rès lame a, li fè yo pran pozisyon devan moun Amon yo. 11Joab di Abichayi konsa: -Si ou wè moun Aram yo soti pou yo bat mwen, w’a vin ede m’. Konsa tou, si mwen wè moun Amon yo vle pi fò pase ou, m’a vin ede ou. 12Mete gason sou nou. Kouraj! Nou pral goumen rèd mare pou pèp nou an ak pou lavil Bondye nou an. Bondye va fè sa li vle li menm. 13Joab ak sòlda li yo mache sou moun Aram yo. Moun Aram yo kouri pou li. 14Lè moun Amon yo wè moun Aram yo kouri ale, yo kouri tou pou Abichayi, yo antre nan lavil la. Lè sa a, Joab sispann batay la ak moun Amon yo, li tounen lavil Jerizalèm. 15Lè moun Aram yo wè moun Izrayèl yo te bat yo ankò, yo sanble dènye sòlda yo te genyen. 16Adadezè voye yon mesaj bay moun Aram ki rete lòt bò larivyè Lefrat la, pou yo pare vin goumen pou li. Yo reyini lavil Elam. Se Chobak, chèf lame Adadezè a, ki te alatèt yo. 17Lè David vin konn sa, li sanble tout lame pèp Izrayèl la, li janbe lòt bò larivyè Jouden, li rive Elam. Moun Aram yo pran pozisyon devan li. Epi batay la konmanse. 18Moun Izrayèl yo fè moun Aram yo kouri met deyò. David ak sòlda li yo touye sètsan (700) sòlda ki te sou cha lagè, katòzmil (14.000) sòlda ki te sou chwal. Yo blese Chobak, chèf lame lènmi yo, ki mouri la menm kote yo t’ap goumen an. 19Lè tout ti wa ki te mete tèt ansanm ak Adadezè yo wè jan moun Izrayèl yo te bat yo, yo fè lapè ak yo, yo soumèt devan yo. Se konsa, moun Aram pa pran chans al pote moun Amon yo sekou ankò.


text: 1Tout pèp peyi Jida a pran Ozyas, pitit gason Amasya a, yo fè l’ wa nan plas papa l’. Ozyas te gen sèzan lè sa a. 2Se li menm ki reprann lavil Elat, li fè l’ tounen anba otorite wa peyi Jida a apre lanmò papa l’. 3Ozyas te gen sèzan lè li moute wa peyi Jida. Li gouvènen nan lavil Jerizalèm pandan senkanndezan. Manman l’ te rele Jekolya. Se te moun lavil Jerizalèm. 4Ozyas te fè sa ki dwat devan Seyè a menm jan ak Amasya, papa l’, te fè l’. 5Pandan toutan Zakari te la pou moutre l’ jan pou l’ gen krentif Bondye a li t’ap sèvi Seyè a san mank. Pandan tout tan li t’ap sèvi Seyè a, Bondye te fè zafè l’ mache byen. 6Ozyas leve al goumen ak moun Filisti yo. Li kraze miray ranpa lavil Gat, lavil Jabne ak lavil Asdòd. Li bati lòt lavil ak miray ranpa nan zòn Asdòd ak nan mitan peyi Filisti a. 7Bondye ede l’ goumen kont moun Filisti yo, kont moun Arabi ki t’ap viv lavil Goubaal yo, ak kont moun Mawon yo. 8Moun Amon yo te peye lajan taks bay Ozyas. Yo t’ap nonmen non l’ jouk sou fwontyè peyi Lejip, paske li te vin gen anpil pouvwa. 9Ozyas ranfòse defans lavil Jerizalèm. Li bati gwo fò tou won bò Pòtay Kwen an, bò Pòtay Fon an ak nan yon kwen miray la. 10Li bati gwo fò tou won nan dezè a, li fouye gwo basen pou kenbe dlo paske li te gen anpil mouton ni nan plenn lan ni sou platon yo. Li te gen moun ap travay pou li nan jaden li yo, ak moun pou okipe jaden rezen l’ yo nan mòn, paske li te renmen travay latè. 11Ozyas te gen yon gwo lame toujou pare pou fè lagè. Lame a te separe an gwoup, dapre jan yo te enskri nan rejis Jeiyèl, sekretè wa a, ak Masyas, grefye a, te kenbe sou kontwòl Ananya, yonn nan gwo chèf wa a. 12Te gen demil sisan (2.600) chèf fanmi alatèt vanyan sòlda sa yo. 13Sou zòd yo te gen yon lame ak twasansètmil senksan (307.500) sòlda toujou pare pou lagè. Yo te grannèg anpil, yo te toujou pare pou al goumen ak lènmi wa yo. 14Ozyas bay tout moun nan lame a plak pwotèj, frenn, kas pou tèt yo, rad an plak fè, banza ak flèch, ak wòch pou gwo fistibal. 15Nan lavil Jerizalèm, li te gen yon enjenyè ki t’ap fè tout kalite machin pou voye flèch ak gwo wòch. Li fè mete machin sa yo nan fò won yo ak nan kwen miray ranpa yo. Yo t’ap nonmen non Ozyas byen lwen, paske Bondye te sitèlman ede l’ li te vin gen anpil pouvwa. 16Men, lè li fin chita pouvwa l’ byen chita, lògèy vire tèt li, sa lakòz pye l’ chape. Li fè bagay Seyè a, Bondye li a, pa t’ ba li dwa fè. Yon jou li antre nan Tanp Seyè a pou boule lansan sou lotèl lansan an. 17Azarya, prèt la, antre dèyè l’ ak katreven lòt prèt Seyè a, tout vanyan gason. 18Yo vin kanpe devan wa a, yo di l’: -Ozyas, ou pa gen dwa boule lansan pou Seyè a. Se prèt yo ase, moun fanmi Arawon yo, yo mete apa pou fè sa. Wete kò ou kote yo mete apa nèt pou Seyè a. Paske sa w’ap fè a pa bon devan Bondye. Bondye p’ap kontan avè ou poutèt sa. 19Ozyas te kanpe ak lansanswa a nan men l’ pou l’ te ofri lansan an. Li move sou prèt yo. Lamenm, nan mitan Tanp Seyè a, toupre lansan an, devan tout prèt yo, yon move maladi po parèt sou fwon li. 20Lè granprèt la, Azarya, ak lòt prèt yo gade l’, yo wè maladi a parèt sou fwon li. Yo mete l’ deyò. Li menm, li prese soti paske se Seyè a menm ki te pini l’. 21Wa Ozyas rete ak maladi po a sou li jouk li mouri. Li te rete nan yon ti kay apa pou kont li, jan yo fè l’ pou moun ki gen maladi sa a. Yo enpoze l’ mete pye l’ nan kay Seyè a. Se Jotam, pitit gason l’ lan, ki te reskonsab tout bagay nan palè a. Se li menm tou ki te gouvènen pèp la nan peyi a. 22Pwofèt Izayi, pitit Amòz la, te ekri tout rès istwa Ozyas la, depi premye jou li te moute wa a rive jouk dènye jou a. 23Lè Ozyas mouri, yo antere l’ apa nan simityè wa yo. Poutèt vye maladi po li a, yo pa t’ mete l’ nan tonm wa yo. Se Jotam, pitit li a, ki moute wa nan plas li.


text: 1Te gen yon nonm nan branch fanmi Benjamen an yo te rele Kich. Se te pitit Abiyèl, pitit pitit Zewò ki te pitit Bekora, pitit pitit Afya. Kich te yon grannèg. 2Li te gen yon pitit gason ki te rele Sayil, yon bèl gason byen kanpe. pa t’ gen moun nan pèp Izrayèl la ki te pi bèl pase l’. Li te pi wo pase yo tout. 3Kich te gen kèk manman bourik ki te pèdi. Li di Sayil konsa: -Pran yonn nan domestik yo avè ou, al bouske manman bourik yo pou mwen. 4Yo mache nan tout mòn Efrayim yo ak nan tout peyi Chalicha a, men yo pa jwenn bourik yo. Y’ ale nan tout peyi Chaalim lan, yo pa jwenn yo. Y’ ale nan tout peyi Benjamen an, yo pa jwenn yo. 5Lè yo rive nan peyi Souf, Sayil di domestik ki te avè l’ la: -Ann tounen lakay pou papa m’ pa gen tèt chaje pou nou jouk pou l’ ta rive bliye bourik li yo. 6Domestik la reponn li: -Gen yon bon sèvitè Bondye nan lavil sa a. Se yon nonm tout moun respekte paske tou sa li di rive vre. Ann al jwenn li. Ou pa janm konnen, li ka di nou kote pou n’ ale pou n’ jwenn bourik yo. 7Sayil di domestik la: -Dakò! Nou pral jwenn li. Men, kisa pou nou pote ba li? Nou pa gen pen ankò nan ralfò nou. Nou pa gen anyen pou n’ fè sèvitè Bondye a kado. 8Domestik la reponn li: -Mwen gen yon ti pyès ajan sou mwen, m’a ba li l’. L’a di nou kote n’a jwenn yo. 9Nan tan lontan, lè yon moun te bezwen mande Bondye kichòy, li te konn di: Ann al kay divinò a, paske lè sa a se konsa yo te konn rele pwofèt Bondye yo. 10Sayil di domestik li a: -Sa ou di a bon wi! Ann ale! Se konsa y’ ale nan lavil kote sèvitè Bondye a te ye. 11Pandan yo t’ap moute ti pant ki mennen lavil la, yo kontre ak kèk jenn fi ki t’ap soti lavil la pou y’ al nan dlo. Yo mande medam yo: -Eske divinò a la nan lavil la? 12Jenn fi yo reponn: -Li la wi. Gade, men li la devan ou lan. Fè vit, li fenk rive lavil la, paske jòdi a se jou pou moun yo al touye bèt pou Bondye sou lotèl ki sou ti mòn lan. 13Rive n’a rive lavil la, n’a jwenn li anvan l’ al manje sou ti mòn lan. Pèp la p’ap manje toutotan li pa rive, paske se li ki pou beni ofrann bèt la anvan. Lè li fini, moun yo envite yo va manje. Prese ale koulye a pou nou ka jwenn li. 14Se konsa yo moute ale lavil la. Antan yo t’ap antre lavil la, yo wè Samyèl ki t’ap vin devan yo, sou wout pou l’ al sou mòn lan. 15Men, lavèy jou Sayil rive lavil la, Seyè a te fè Samyèl yon revelasyon. Li te di l’ konsa: 16-Denmen, vè lè konsa, m’ap voye yon moun ki soti nan peyi Benjamen an bò kote ou. W’a vide lwil sou tèt li, w’a mete l’ apa pou l’ chèf pèp mwen an, chèf pèp Izrayèl la. Se li ki va delivre pèp mwen an anba men moun Filisti yo. Mwen wè jan pèp la ap soufri, mwen tande jan y’ap rele mande sekou. 17Lè Samyèl wè Sayil, Seyè a di l’ konsa: -Men nonm mwen t’ap pale ou la. Se li ki pral gouvènen pèp mwen an. 18Sayil mache sou Samyèl ki te toupre pòtay la. Li mande l’: -Tanpri, moutre m’ kay divinò a. 19Samyèl reponn li: -Se mwen menm divinò a! Pran devan m’, moute sou mòn lan. W’a manje avè m’ jòdi a. Denmen maten, m’a reponn tout keksyon ou gen sou kè ou. Apre sa, m’a kite ou al fè wout ou. 20Kanta manman bourik ou te pèdi depi twa jou yo, ou pa bezwen bat kò ou, paske yo jwenn yo deja. Men, ki moun pèp Izrayèl la ap chache li menm? Se pa ou menm ak tout fanmi papa ou yo? 21Sayil reponn li: -Mwen se moun branch fanmi Benjamen an, yonn nan pi piti branch fanmi nan pèp Izrayèl la. Lèfini, fanmi pa m’ lan, se li ki pi piti nan tout fanmi Benjamen yo. Poukisa w’ap di m’ tout bagay sa yo? 22Samyèl pran Sayil ansanm ak domestik li a, li fè yo antre nan gwo pyès kay la, li fè yo chita nan premye plas bò tab la ansanm ak tout envite yo. Te gen trant gason konsa yo te envite. 23Epi Samyèl di chèf kizin lan: -Pote moso vyann mwen te ba ou mete apa pou mwen an. 24Chèf kizin lan pran jigo a avèk tout vyann ki te avè l’ la, li mete l’ devan Sayil. Samyèl di li: -Gade, men moso yo te sere pou ou a. Manje l’, paske se pou ou mwen te fè mete l’ apa lè mwen t’ap envite pèp la. Se konsa Sayil manje ansanm ak Samyèl jou sa a. 25Apre sa, yo desann soti sou mòn lan, y’ al lavil la. Yo ranje yon kabann pou Sayil sou teras ki anwo kay la. 26Nan denmen yo leve byen bonè. Lè bajou kase, Samyèl rele Sayil sou teras la: -Leve non. Mwen pral voye ou ale lakay ou. Sayil leve, epi yo tou de yo soti nan lari a ansanm. 27Lè yo rive sou limit lavil la, Samyèl di Sayil konsa: -Di domestik ou a pran devan nou. Domestik la pran devan, epi Samyèl di Sayil ankò: -Ou menm, rete la yon ti moman pou m’ ka fè ou konnen sa Seyè a di.


text: 1Yon mwa konsa apre bagay sa yo fin pase, Nakach, moun peyi Amon, moute al atake lavil Jabès nan peyi Galarad. Li sènen lavil la. Mesye lavil Jabès yo di Nakach konsa: -Ann siyen yon kontra. N’ap asepte ou pou chèf. 2Men, Nakach reponn yo: -M’ap siyen kontra a avèk nou, men sou yon sèl kondisyon: m’ap pete je dwat nou tout. Konsa, m’a fè tout pèp Izrayèl la wont. 3Chèf lavil Jabès la di li: -Ban nou sèt jou pou nou voye mesaje bay tout pèp la nan tout peyi Izrayèl la. Si pa gen pesonn pou sove nou, lè sa a n’a rann tèt nou ba ou. 4Mesaje yo rive lavil Gibeya kote Sayil te rete a. Lè yo bay pèp la mesaj la, tout moun pete rele byen fò. 5Sayil t’ap antre sot nan jaden ak bèf li yo. Li mande sa ki genyen, pouki tout moun t’ap rele konsa. Yo di l’ sa moun lavil Jabès yo te vin di yo. 6Tande li tande koze a, lespri Bondye desann sou li, epi li fè gwo kòlè. 7Li pran de bèf, li koupe yo an moso, epi li voye mesaje pote moso vyann bèf yo nan tout peyi Izrayèl la avèk mesaj sa a: -Tout moun ki va derefize mache dèyè Sayil ak Samyèl nan batay la, n’ap koupe bèf yo an moso tankou bèf sa a. Seyè a voye yon sèl lapè sou pèp la. Yo tout leve avèk menm lide nan tèt yo, yo vin jwenn Sayil. 8Sayil sanble yo bò lavil Bezèk pou l’ pase yo enspeksyon: Te gen twasan mil (300.000) sòlda ki te moun pèp Izrayèl ak trantmil (30.000) ki te moun fanmi Jida. 9Yo rele mesaje ki te soti lavil Jabès yo, yo di yo: -Men sa n’a di moun lavil Jabès yo nan peyi Galarad: Denmen, vè midi, n’a vin delivre nou. Lè moun lavil Jabès yo resevwa mesaj la yo te kontan anpil. 10Yo voye di Nakach: -Denmen n’ap rann tèt nou ba ou. Lè sa a, w’a fè sa ou vle avèk nou. 11Nan denmen maten Sayil pran sòlda yo, li fè twa gwoup. Epi anvan solèy leve, yo kouri antre nan kan moun Amon yo, yo atake yo, yo bat yo. Li te midi yo t’ap touye moun toujou. Sa ki pa t’ mouri yo kouri chape kò yo grenn pa grenn. 12Lè sa a, pèp Izrayèl la di Samyèl konsa: -Kote moun ki t’ap di Sayil pa ka wa nou? Lage yo nan men nou pou nou touye yo. 13Men, Sayil di yo konsa: -Nou p’ap touye pesonn jòdi a. Paske jòdi a se jou Seyè a delivre pèp Izrayèl la. 14Epi Samyèl di yo: -Leve non. Ann al lavil Gilgal. Lè n’a rive la, n’a fè seremoni pou renmèt li pouvwa a. 15Se konsa tout moun moute lavil Gilgal. Yo fè Sayil wa devan lotèl Seyè a. Yo touye bèt yo te ofri pou di Bondye mèsi. Sayil fè gwo fèt ansanm ak tout moun pèp Izrayèl yo lavil Gilgal.


text: 1Tout branch fanmi Izrayèl yo vin jwenn David lavil Ebwon, yo di l’ konsa: -Nou se moun menm ras, menm fanmi avè ou. 2Depi lontan, menm sou rèy Sayil, se ou menm ki te kòmande lame pèp Izrayèl la kote l’ pase. Lèfini ankò, Seyè a te pwomèt se ou menm ki pral gouvènen pèp li a, pèp Izrayèl la, se ou menm ki pral chèf yo. 3Se konsa tout chèf fanmi pèp Izrayèl yo vin jwenn David lavil Ebwon. Yo pase yon kontra avè l’ devan Seyè a. Yo fè seremoni, yo mete l’ wa sou pèp Izrayèl la tou. 4David te gen trantan lè l’ rive wa. Li kòmande pandan karantan. 5Antan lavil Ebwon, li kòmande moun Jida yo pandan sètan simwa. Lavil Jerizalèm, li kòmande ni moun pèp Izrayèl yo ni moun pèp Jida yo pandan tranntwazan. 6Apre sa, wa David pati pou lavil Jerizalèm ansanm ak sòlda li yo, li al atake moun Jebis yo ki te rete nan zòn sa a. Moun Jebis yo te konprann David pa ta ka antre pran lavil la. Yo di l’ konsa: -Ou p’ap janm ka rive antre nan lavil nou an. Ata moun je pete ak moun enfim ka gen kont fòs pou mete ou deyò. 7Men, David pran gwo fò ki te sou tèt mòn Siyon an. Se li yo rele lavil David la. 8Jou sa a, David te di moun pa li yo: -Tout moun ki vle atake moun Jebis yo va pase nan kannal la, y’a tonbe sou bann enfim ak je pete sa yo ki pa vle wè m’ yo. Se depi lè sa a yo di moun je pete ak moun enfim pa gen dwa mete pwent pye yo nan Tanp Seyè a. 9Apre sa, David al rete nan gwo fò a, li rele l’ lavil David la. Lèfini, li bati lòt kay fè wonn fò a, depi sou teras la rive bò palè a. 10Chak jou David t’ap vin pi fò. Seyè a, Bondye ki gen tout pouvwa a, te avè l’. 11Se konsa, Iram, wa lavil Tir la, delege kèk mesaje bò kot David ak yon chajman bwa sèd. Li voye tou kèk bòs chapant ak bòs mason ki bati yon palè pou David. 12Lè sa a atò, David wè tout bon vre se Seyè a menm ki te mete l’ wa pèp Izrayèl la. Se li menm menm ki te fè tout bagay mache byen pou gouvènman li a, akòz pèp li a, pèp Izrayèl la. 13Lè David kite lavil Ebwon pou li al lavil Jerizalèm, rive la li pran lòt madanm ak lòt fanm kay ki ba li lòt pitit gason ak lòt pitit fi. 14Men jan yo te rele pitit David ki te fèt lavil Jerizalèm yo: Chamwa, Chobab, Natan, Salomon, 15Jibka, Elichwa, Nefèg, Jafya, 16Elichama, Elyada ak Elifelèt. 17Lè moun Filisti yo vin konnen yo te mete David wa pèp Izrayèl la, yo tout yo leve pou y’ al mete men sou li. Lè David pran nouvèl la, li desann al kache nan yon fò. 18Moun Filisti yo rive, yo pran tout fon Refayim lan pou yo. 19David pale ak Seyè a, li mande l’: -Eske se pou m’ atake moun Filisti yo? Eske w’ap lage yo nan men m’? Seyè a reponn li: -Wi, atake yo. M’ap lage yo nan men ou. 20David ale Baal Perazim.li bat moun Filisti yo. Lèfini, li di: -Tankou yon lavalas, Seyè a pase, li louvri yon pasaj pou mwen nan mitan lènmi m’ yo. Se poutèt sa yo rele kote sa a Baal Perazim. 21Moun Filisti yo te kouri kite zidòl yo dèyè nan plenn lan. David ak moun pa l’ yo pran yo pote ale. 22Moun Filisti yo tounen nan fon Refayim lan, yo pran tout plenn lan pou yo ankò. 23David mande Seyè a sa pou l’ fè. Seyè a di l’: -Pa atake yo pa devan. Pase pa dèyè yo. Pare kò ou pou ou atake yo bò pye gayak yo. 24Lè w’a tande yon bri tankou bri pye yon moun k’ap mache sou tèt pyebwa yo, w’a fonse sou yo. Paske sa vle di m’ap pran devan ou pou m’ bat lame moun Filisti yo. 25David fè sa Seyè a te mande l’ fè a. Li bat moun Filisti yo, li kouri dèyè yo depi Lavil Gebarive lavil Gezè.


text: 1Pou chèf sanba yo. Se yon sòm pitit Kore yo. Seyè, ou te bon pou peyi ou la! Ou te mennen pitit Jakòb ki te prizonye yo tounen! 2Ou te padonnen tou sa yo te fè ki mal, ou te efase tout peche yo. 3Ou pa t’ fache sou yo ankò! Ou te sispann fè kòlè sou yo! 4Mete nou kanpe sou de pye nou ankò! O Bondye, ou menm ki delivrans nou! Ou pa bezwen fache sou nou ankò! 5Eske w’ap toujou rete fache sou nou? Eske ou p’ap janm byen ak nou ankò? 6Eske ou p’ap ban nou lavi ankò, pou pèp ou ka fè fèt pou ou? 7Seyè, fè nou wè jan ou renmen nou! Delivre nou non! 8M’ap koute sa Seyè, Bondye a, ap di: Li pale ak pèp li a, ak moun ki kenbe l’ fèm yo, li pwomèt pou l’ fè yo viv ak kè poze, depi yo pa janm lage kò yo nan fè betiz ankò. 9Wi, li pare pou l’ delivre moun ki gen krentif pou li, pou l’ fè yo santi pouvwa li, pou l’ toujou la avèk yo. 10Lè sa a nan peyi a, moun yo yonn va renmen lòt, pesonn p’ap bay lòt manti ankò. Moun va viv byen yonn ak lòt, pesonn p’ap fè lòt lenjistis ankò! 11Sou latè moun p’ap vire do bay Bondye. Bondye menm, bò pa li, va rete nan syèl la, l’a gade anba san patipri. 12Seyè a va fè nou jwenn tout kalite bon bagay. Jaden nou yo va bay bèl rekòt. 13Moun k’ap mache dwat yo va pran devan. Kote yo pase moun ap viv byen yonn ak lòt.


text:
NEW YORK — Depi lè Ouragan Sandy te frape New York, Ajans Federal pou Jesyon Ijans (FEMA) te apwouve plis pase $480 milyon dola pou ede moun ka fanmi yo jwenn sekou nan katastwòf la.
FEMA bay apèsi ki anba la a sou efò sekou pou katastwòf la apati 17 novanm:
- Plis pase 209,000 Nouyòkè te kontakte FEMA pou jwenn enfòmasyon oswa yo te enskri pou asistans nan FEMA, epi nou te apwouve plis pase $480 milyon dola. Plis pase 107,000 moun te aplike nan aplikasyon sou Entènèt nan sitwèb www.disasterassistance.gov, oswa nan telefòn entèlijan yo nan sitwèb m.fema.gov.
- Sant Sekou pou Katastwòf (DRC) yo louvri nan zòn ki afekte yo. Sant sekou sa yo gen ladan sant ak sant fiks, epi jiska prezan plis pase 31,000 viktim te jwenn asistans nan DRC nan New York.
- 1,266 enspektè sou teren te fè 79,421 enspeksyon nan kay.
- 20 Pwen Distribisyon (POD) louvri epi y ap bay materyèl pou sitwayen ki afekte yo.
- 9 Ekip Asistans Medikal pou Katastwòf (DMAT), 1 Fòs Deplwaman Rapid (RDF) ak 1 Ekip Nasyonal Repons Veterinè (NVRT) nan Depatman Sèvis Sante ak Sèvis Sosyal deplwaye nan New York.
- 13 konte New York deziyen pou asistans endividyèl ak asistans piblik, tankou: Bronx, Kings, Nassau, New York, Orange, Putnam, Queens, Richmond, Rockland, Suffolk, Sullivan, Ulster ak Westchester.
- Administrasyon Ti Biznis Ameriken (SBA) gen anplwaye yo nan 15 Sant Sekou pou Biznis nan zòn New York pou bay èd pou chak biznis k ap chèche jwenn asistans pou katastwòf la epi yo apwouve plis pase $3.5 milyon dola nan prè pou katastwòf.
- US Army Corps of Engineers pote apeprè 12,000 yad kib debri nan wout piblik chak jou.
- Moun yo kapab enskri sou Entènèt nan sitwèb www.disasterassistance.gov oswa nan telefòn entèlijan yo nan sitwèb m.fema.gov. Aplikan yo ka rele 1-800-621-3362 oswa (TTY) 1-800-462-7585 tou. Moun ki itilize Relè 711 oswa Sèvis Relè Videyo (VRS) ta dwe rele 1-800-621-3362. Nimewo telefòn gratis yo fonksyone 24 èdtan pa jou, sèt (7) jou pa semèn jouk lè gen lòt avi.


text: 1Men sa Bondye di k’ap rive lavil Damas: -Lavil Damas p’ap yon lavil ankò. L’ap tounen yon pil demoli. 2Moun p’ap janm rete nan lavil peyi Siri yo ankò. Se la bèf, mouton ak kabrit pral jwenn zèb pou yo manje. Se la y’a rete san pesonn pa chase yo met deyò. 3Peyi Efrayim lan pral rete san anyen pou pwoteje l’. Lavil Damas pral pèdi libète granmoun li. Ti rès moun peyi Siri a pral gen menm sò ak ti rès moun pèp Izrayèl yo. Yo pral pèdi bèl pouvwa yo. Se mwen menm, Seyè ki gen tout pouvwa a, ki di sa. 4Seyè a di ankò: -Yon jou gen pou rive. Lè sa a, tout bèl pouvwa peyi Jakòb la pral disparèt. L’ap pèdi tout richès li, l’ap vin pòv. 5Peyi Izrayèl la ap tankou yon jaden diri mi yo fin koupe, yo ranmase pote ale. L’ap tankou jaden pitimi nan plenn Refayim lè yo fin ranmase grap ki tonbe atè apre rekòt la. 6Se sèlman de twa moun k’ap rete vivan. Peyi Izrayèl la ap tankou yon pye oliv apre yo fin keyi tout donn li: se de twa grenn ki rete nan tèt la ak kat ou senk sou branch yo. Se mwen menm, Seyè ki gen tout pouvwa a, ki di sa. 7Jou sa a, moun va vire tèt yo bò Bondye ki te kreye yo a, y’a leve je yo gade Bondye pèp Izrayèl la. 8Yo p’ap vire tèt yo bò lotèl zidòl yo te fè ak men yo. Yo p’ap leve je yo gade poto yo te mete kanpe pou Achera, zidòl fanm lan, ak lotèl kote y’ap boule lansan an. 9Lè jou sa a va rive, moun pral kouri kite tout lavil kote yo te konn al chache pwoteksyon yo. Se va tankou lè moun Ivi yo ak moun Amon yo te kouri kite tout lavil yo devan pèp Izrayèl la. Lavil yo pral tounen savann. 10Nou menm pèp Izrayèl, nou te bliye Bondye ki te delivre nou an. Nou pa t’ chonje Bondye ki te pwoteje nou an. Se poutèt sa n’ap plante bèl ti jaden sou kote pou fè sèvis pou zidòl moun lòt nasyon yo. 11Menm si yo ta rive pouse menm jou nou plante yo a, pou menm jou a nan maten yo pran fleri, nou p’ap rekòlte. Paske menm jou a tou, y’ap deperi. Se va yon gwo lapenn ki p’ap janm fini. 12Ki malè sa a? Yon foul moun k’ap toumante kò yo tankou lè lanmè a move. Y’ap bat kò yo fè gwo bri tankou lanm lanmè k’ap frape ak fòs sou rivaj la. 13Nasyon yo ap bat kò yo tankou lanmè lè li move. Men, Bondye rele dèyè yo, li fè yo kouri al byen lwen. Li bwote yo ale tankou van k’ap leve pousyè sou mòn yo, tankou van siklòn k’ap pote pay ale. 14Nan aswè, y’ap bay moun kè sote. Anvan solèy leve, w’ap chache yo, ou p’ap jwenn yo. Men sa k’ap tann tout moun k’ap piye nou yo, moun k’ap pwofite sou nou yo.


text: 1Lespri Bondye, Seyè a, desann sou mwen. Paske Seyè a chwazi m’, li voye m’ pou m’ anonse bon nouvèl la bay moun ki nan lapenn yo, pou m’ geri tout moun k’ap soufri yo, pou m’ fè tout moun yo te depòte yo konnen yo delivre, pou m’ fè tout prizonye yo konnen pòt prizon louvri pou yo. 2Li voye m’ anonse lè a rive pou Seyè a vin delivre pèp li a, jou a rive pou Bondye nou an vin tire revanj pou nou. Li voye m’ ankouraje tout moun ki nan lafliksyon, 3pou m’ bay moun mòn Siyon ki nan lafliksyon yo kè kontan nan plas lapenn yo, kontantman nan plas kè sere yo a. M’ap mete nan bouch yo chante remèsiman nan plas chante plenyen. Yo pral grandi tankou gwo pyebwa nan jaden Seyè a te plante ak men l’. Yo tout pral fè sa ki dwat devan Bondye, pou tout moun ka fè lwanj bèl pouvwa li. 4Yo gen pou yo rebati sou anplasman vye lavil yo. Y’a repare kay moun yo te bandonnen depi lontan. Y’a rebati lavil ki te fin kraze yo, kay ki te fin tounen mazi depi lontan yo. 5Se moun lòt nasyon ki va pran swen mouton nou yo. Se moun vini ki va travay jaden nou yo, ki va okipe jaden rezen nou yo. 6Men nou menm, y’a rele nou prèt Seyè a. Wi, y’a rele nou Sèvitè Bondye nou an! N’a jwi richès lòt nasyon yo. Tout bèl bagay lakay yo, se pou nou y’a ye. 7Kote yo te konn fè nou wont, se sou tèt y’a pote nou. Kote yo te konn pase nou nan rizib, y’a fè gwo fèt pou nou. N’a rete nan peyi nou, richès nou va double. N’a toujou gen kè kontan san rete. 8Seyè a di: -Mwen menm, Seyè a, mwen renmen sa ki dwat, mwen pa vle wè lè moun ap vòlò, lè moun ap fè lenjistis. M’a kenbe pawòl mwen, m’a bay pèp mwen an rekonpans yo, m’a pase ak yo yon kontra k’ap la pou tout tan. 9Nan tout peyi, y’a nonmen non yo. Pitit pitit yo va gen bon non nan mitan lòt pèp yo. Tout moun ki va wè yo va konnen se yon ras moun mwenmenm menm, Seyè a, mwen beni. 10Se pa ti kontan kè m’ kontan pou sa Seyè a fè. M’ap fè fèt pou Bondye mwen an. Paske mwen tankou yon nèg k’ap marye ki fin abiye pou nòs la, tankou yon lamarye k’ap ranje bijou l’ yo sou li. Li kouvri m’ ak pouvwa li pou l’ sove m’. Li vlope m’ nan bra li pou l’ delivre m’. 11Menm jan tè a fè ti plant yo pouse, menm jan grenn yo leve nan jaden, konsa tou, Seyè ki la pou tout tan an va delivre pèp li a. Tout nasyon va fè lwanj li toupatou.


text: 1Lè moun Filisti yo sezi Bwat Kontra Bondye a bò lavil Ebenezè, yo pote l’ ale lavil Asdòd. 2Yo antre avè l’ nan tanp Dagon, bondye pa yo a. Yo mete l’ sou kote estati Dagon an. 3Nan denmen maten byen bonè, lè moun lavil Asdòd yo leve, yo wè estati Dagon an te tonbe fas atè devan Bwat Kontra Bondye a. Yo pran estati Dagon an, yo mete l’ kanpe nan plas li ankò. 4Nan denmen ankò lè yo leve nan maten, yo wè estati Dagon an te tonbe fas atè devan Bwat Kontra Seyè a. Tèt li ak de bra l’ yo te kraze, yo te sou papòt tanp lan. Se rès kò a ase ki te rete. 5Se poutèt sa, jouk koulye a, ni prèt Dagon yo ni moun k’ap antre nan tanp Dagon an lavil Asdòd, lè yo rive devan pòtay la, yo sote papòt la, yo pa janm pile li. 6Seyè a t’ap manyen ak pèp lavil Asdòd la, li te mete yo vant ba. Li fè yon bann gwo bouton soti sou yo ak sou moun ki t’ap viv nan vwazinaj lavil la. 7Lè moun lavil Asdòd yo wè sa ki te rive yo a, yo di: -Pa kite Bwat Kontra Bondye pèp Izrayèl la nan mitan nou ankò! Se pa ti kras kale l’ap kale Dagon, zidòl nou an, ansanm ak nou. 8Se konsa yo voye chache senk chèf moun Filisti yo, epi yo di yo: -Kisa pou nou fè ak Bwat Kontra Bondye pèp Izrayèl la? Chèf yo reponn: -Pote l’ ale lavil Gat. Se konsa yo pote Bwat Kontra Bondye pèp Izrayèl la lavil Gat. 9Men, lè Bwat Kontra a rive la, Seyè a manyen ak moun lavil la. Li fè yon sèl kouri pete nan lavil la. Bondye pini yo, li voye yon kalite gwo bouton ki leve sou tout kò moun lavil la, timoun kou granmoun. 10Se konsa yo voye Bwat Kontra a lavil Ekwon. Rive li rive la, moun yo pran rele: -Men yo pote Bwat Kontra Bondye pèp Izrayèl la lakay nou. Se touye yo vle touye tout moun isit la! 11Yo fè chache senk chèf moun Filisti yo. Yo di yo: -Voye Bwat Kontra Bondye pèp Izrayèl la tounen nan plas li, pou li pa touye tout moun isit yo. Tout lavil la te tèt anba, moun t’ap mouri paske Seyè a t’ap manyen rèd ak yo. 12Sa ki pa t’ mouri yo te gen tout kò yo kouvri ak bouton. Tout moun t’ap rele mande bondye pa yo sekou.


text: 1Se sa ki fè, mwen menm ki nan prizon poutèt Seyè a, m’ap mande nou pou nou viv yon jan ki konfòm ak jan Bondye te rele nou pou n’ viv la. 2Pa janm vante tèt nou. Aji avèk dousè ak pasyans ak tout moun. Se pou nou yonn sipòte lòt avèk renmen nan kè nou. 3Sentespri a mete nou ansanm. Se pou nou fè tou sa nou kapab pou nou ka toujou fè yon sèl kò, pou nou viv ak kè poze ansanm yonn ak lòt. 4Gen yon sèl kò ak yon sèl Sentespri, konsa tou se yon sèl Bondye a ki rele nou pou nou gen yon sèl espwa. 5Gen yon sèl Seyè, yon sèl konfyans, yon sèl batèm. 6Gen yon sèl Bondye, ki papa nou tout, k’ap dominen sou nou tout, k’ap aji nan nou tout, ki nan nou tout. 7Nou chak nou resevwa yon kado apa, dapre sa Kris la te bay la, 8jan sa ekri nan Liv la: Lè li moute anwo, li mennen anpil prizonye ak li, li bay lèzòm anpil kado. 9Enben, kisa sa vle di: Li moute anwo? Sa vle di, li te desann anvan sa jouk kote ki pi fon anba tè a. 10Moun ki te desann lan, se li menm tou ki te moute anwo nan syèl la, pou l’ te kapab plen tou sa ki egziste ak presans li. 11Se li menm ki fè lèzòm kado divès pouvwa. Li bay kèk ladan yo pouvwa pou sèvi apòt, li bay lòt ladan yo pouvwa pou sèvi pwofèt, li bay lòt ankò pouvwa pou anonse bon nouvèl la, li bay dòt ankò pouvwa pou sèvi tankou pastè ak dirèktè. 12Konsa, li byen òganize pèp Bondye a pou yo chak fè travay sèvis yo, pou kò Kris la ka grandi nan konfyans. 13Li fè sa konsa pou nou tout ansanm nou ka rive fè yon sèl kò nan konfyans nou genyen an ak nan konesans Pitit Bondye a. Konsa, nou tout ansanm nou ka vin granmoun ki byen devlope, dapre dènye mezi devlòpman Kris la ki bon nèt. 14Lè sa a, nou p’ap viv tankou timoun ankò, tankou moun k’ap chanje lide fasil, ki kite kouran nenpòt doktrin trennen yo ale, ki tankou jwèt nan men bann rize sa yo ki konn ki jan pou yo pran tèt moun nan bay manti. 15Okontrè, ann pale verite a avèk renmen nan kè nou, konsa n’a ka grandi nan tout sans nan Kris la ki chèf kò a. 16Gremesi Kris la, tout pati nan kò a byen òganize, yo tout byen mare yonn ak lòt nan jwenti yo. Konsa, lè chak pati fè sa yo gen pou yo fè a, tout kò a ap grandi, l’ap devlope nan renmen. 17Se sa ki fè, men sa m’ap di nou, men sa m’ap deklare nou nan non Seyè a: Sispann viv tankou moun ki pa konn Bondye epi k’ap swiv lide pa yo ki pa vo anyen. 18Lespri yo bouche, yo p’ap viv lavi Bondye bay la, paske yo pa konn anyen, kè yo fin di. 19Yo san wont konsa, yo lage kò yo nan tout kalite vis, yo pran plezi yo nan fè tout kalite vye bagay sal san rete. 20Men nou menm, se pa konsa yo te fè nou konnen Kris la, 21si tout bon vre nou te tande pale sou Kris la, si tout bon vre yo te moutre nou verite a jan l’ ye nan Jezi, lè nou te mete konfyans nou nan li a. 22Se sa ki fè, se pou nou chanje vye karaktè sa a ki t’ap fè nou viv jan nou t’ap viv nan tan lontan an, vye moun sa a ki te fin pèvèti nèt ak vye dezi l’ yo ki t’ap twonpe nou. 23Se pou nou chanje nèt ni nan kè nou ni nan lespri nou. 24Se pou nou vin yon lòt kalite moun jan Bondye vle l’ la, pou nou sanble ak li pou nou ka mennen yon lavi ki dwat, yon lavi ki apa pou Bondye, jan verite a mande l’ la. 25Se poutèt sa, sispann bay manti. Se pou nou di verite lè n’ap pale ak frè nou, paske nou tout se manm yon sèl kò nou ye. 26Si nou ankòlè, veye kò nou pou kòlè a pa fè nou fè sa ki mal. Pa al dòmi ak kòlè nan kè nou. 27Pa bay Satan pye sou nou. 28Se pou moun ki te konn vòlò sispann vòlò. Okontrè, se pou l’ travay di ak men l’ san fè move konbinezon, pou l’ sa gen dekwa bay moun ki nan bezwen. 29Pa kite ankenn move pawòl soti nan bouch nou. Pale bon koze ki ka ede lòt yo grandi nan konfyans Bondye, koze ki ka ede yo lè yo nan move pa. Konsa, se yon byen n’a fè pou moun k’ap tande nou yo. 30Pa fè Sentespri Bondye a lapenn, paske Lespri a se mak letanp Bondye sou nou, li ban nou garanti Bondye ap fin delivre nou lè jou a va rive. 31Piga yo jwenn nan mitan nou moun ki kenbe lòt nan kè yo, moun ki gen san wo, moun ki renmen fè kòlè. Piga yo tande woywoy ak joure nan mitan nou. Nou pa fèt pou gen okenn lòt kalite mechanste k’ap fèt nan mitan nou. 32Okontrè, se pou nou aji byen yonn ak lòt, se pou nou gen bon kè yonn pou lòt, pou nou yonn padonnen lòt, menm jan Bondye te padonnen nou nan Kris la.


text:
Konyen Bel Bwa
konyen bel bwa
Haitian movies (pou gran moun) :: wagmarlove online music, Wagmarlove online music store :: haitian movies (pou gran moun) - haitian movies, zouk music, racine & vodou, chansonnette, rap & ragga, mizik twoubadou, new releases. Marc pinget et les enfants.: paroles de chansons en langue, Pawol chanson krÉyol certaines chansons de marc pinget ont été adaptées en langue créole avec l'aide précieuse de roger gally, instituteur, artiste. 8. hatian creole english dictionary 2nd printing - scribd, Hatian creole english dictionary 2nd printing - ebook download as pdf file (.pdf), text file (.txt) or read book online..
Le premier dictionnaire du créole martiniquais, Site de promotion des cultures et des langues créoles - annou voyé kreyòl douvan douvan.
Category: Uncategorized


text: 1Men sa mwen menm Pòl, m’ap mande nou ak dousè ansanm ak bon kè ki soti nan Kris la. Gen moun ki pretann mwen fèmen lè m’ nan mitan nou, men lè m’ lwen nou mwen sevè. 2Tanpri, pa fòse m’ moutre nou jan mwen ka sevè lè m’a rive lakay nou. Paske mwen sèten m’a ka moutre m’ sevè annegad moun ki konprann m’ap aji dapre bon konprann lèzòm. 3M’ap viv koulye a nan yon kò tankou tout moun, se vre. Men, mwen p’ap goumen menm jan ak tout moun. 4Zam m’ap sèvi nan batay m’ap mennen an, se pa menm ak zam moun k’ap viv dapre lide ki nan lemonn yo. Zam mwen se zanm ki gen pouvwa devan Bondye pou kraze tout gwo fò. M’ap kraze tout pawòl esplikasyon ki pa bon, 5m’ap kraze tou sa lèzòm nan lògèy yo ap fè pou anpeche moun konnen Bondye. M’ap mare tout vye lide ki nan tèt lèzòm yo, m’ap fè yo vin obeyi Kris la. 6Mwen pare pou m’ pini tout moun ki va dezobeyi. Men, anvan sa, se pou nou moutre m’ jan nou soti pou nou soumèt nou nèt. 7Nou menm, moun Korent, n’ap gade sou laparans. Enben, si yon moun mete nan tèt li se moun Kris la li ye, se pou l’ mete sa nan tèt li tou, mwen menm tou mwen se moun Kris la mwen ye menm jan avè li. 8Enpi, menm si m’ te fè grandizè yon ti jan twòp pou otorite Seyè a ban mwen an, mwen pa wont pou sa. Paske, otorite sa li ban mwen an, se pou m’ fè nou grandi nan konfyans nan li, se pa pou m’ kraze nou. 9Mwen pa ta vle nou konprann m’ap chache kraponnen nou lè m’ap ekri nou konsa. 10Gen moun ki di: Lè Pòl ap ekri nou, li rèd konsa, li sevè. Men, lè li la nan mitan nou li tou dou. Ata pale li pa ka pale. 11Enben, moun ki di sa a, li mèt mete sa nan tèt li: Pa gen diferans ant sa m’ap ekri nan lèt mwen voye ban nou lè mwen pa la ak sa mwen pral fè lè m’a la nan mitan nou. 12Konprann sa byen: mwen pa ka pèmèt mwen pou m’ mete m’ sou menm wotè ak moun ki kwè yo plis pase sa yo ye, ni mwen p’ap konpare tèt mwen ak yo non plis. Se yon bann san konprann! Y’ap mezire tèt yo ak mezi yo menm yo fè. Y’ap konpare tèt yo ak pwòp tèt pa yo ankò. 13Men, pou mwen menm, mwen p’ap vantè tèt mwen depase limit. M’ap rete nan limit travay Bondye ban mwen an. Nou menm, moun Korent, nou nan limit travay mwen. 14Se sak fè, mwen pa t’ depase limit mwen lè m’ te rive lakay nou ak bon nouvèl ki pale sou Kris la. 15Konsa, nou wè, mwen pa depase limit Bondye ban mwen. Mwen p’ap fè grandizè pou travay lòt moun te deja fè. Okontrè, mwen gen espwa n’a grandi nan konfyans, pou m’ ka fè yon pi gwo travay ankò nan mitan nou, toujou nan limit Bondye ban mwen an. 16Apre sa, m’a kapab al anonse bon nouvèl la nan peyi ki pi lwen pase lakay nou, san m’ p’ap bezwen fè grandizè pou travay lòt moun deja fè nan limit pa yo. 17Paske, jan sa ekri nan Liv la: Si yon moun vle fè lwanj tèt li, se pou l’ fè lwanj tèt li nan sa Bondye fè pou li. 18Se konsa wi: Se pa moun k’ap fè lwanj tèt yo ki bon pou travay la, men se moun Seyè a rekòmande ki bon pou travay la.


text: 1Mwen mete benediksyon ak madichon dèvan nou pou n’ chwazi. Lè tout bagay mwen te di nou yo va rive nou, si, antan n’ap viv nan mitan lòt nasyon nan peyi kote Seyè a te gaye nou yo, nou vin chonje sa m’ te di nou, 2si nou tounen vin jwenn Seyè a, Bondye nou an, si nou koute l’ ak tout kè nou, ak tout nanm nou, nou menm ak tout pitit nou yo, jan m’ap ban nou lòd jòdi a, 3enben, lè sa a Seyè a, Bondye nou an, va gen pitye pou nou. L’a mennen tout moun yo te depòte yo tounen lakay yo. L’a chanje sò nou. Li pral mache chache nou nan tout peyi kote li te gaye nou yo, l’a sanble nou ankò. 4Yo mèt depòte nou jouk nan dènye bout latè, Seyè a, Bondye nou an, pral chache nou jouk la pou l’ sanble nou ankò. 5Seyè a va fè nou tounen nan peyi kote zansèt nou yo te rete a, n’a tounen pran l’ pou nou ankò. L’a fè nou plis byen pase sa l’ te fè pou zansèt nou yo, l’a fè nou vin pi plis pase zansèt nou yo. 6Seyè a, Bondye nou an, va mete mak kontra li a sou kè nou ak sou kè pitit nou yo, pou nou ka renmen l’ ak tout kè nou, ak tout nanm nou, pou nou ka gen lavi. 7Seyè a, Bondye nou an, va fè tout madichon sa yo tonbe sou lènmi nou yo, sou moun ki pa t’ vle wè nou yo, sou moun ki t’ap maltrete nou yo. 8Men, nou menm, n’a tounen vin jwenn Seyè a, n’a koute l’, n’a fè tou sa li ban nou lòd fè a, jan mwen mande nou li jòdi a. 9Seyè a, Bondye nou an, va kouvri nou anba benediksyon. Li va fè tout zafè nou mache byen, l’a ban nou anpil pitit, l’a ban nou anpil bèt, l’a fè jaden nou yo bay bèl rekòt. Paske, Seyè a va pran plezi ankò pou l’ fè nou viv ak kè kontan, menm jan li te pran plezi fè sa pou zansèt nou yo. 10Men, n’a gen pou nou koute Seyè a, Bondye nou an, n’a gen pou nou kenbe tout kòmandman li yo ak tout regleman li yo, tou sa ki ekri nan liv lalwa a. Wi, se pou nou tounen vin jwenn Seyè a, Bondye nou an, ak tout kè nou, ak tout nanm nou. 11Kòmandman m’ap ban nou jòdi a, se pa bagay nou pa kapab fè, bagay nou pa ka rive fè. 12Se pa nan syèl la li ye pou n’ ta di: Kilès ki pral moute al chache l’ nan syèl la pou fè nou tande l’, pou n’ ka fè sa l’ mande nou fè a? 13Se pa lòt bò lanmè li ye non plis pou nou ta di: Kilès ki pral janbe lanmè al chache l’ pou nou ka tande sa l’ di, pou nou ka fè sa l’ mande nou fè a? 14Non. Li la toupre nou. Li nan bouch nou, li nan tèt nou pou nou ka fè sa l’ mande nou fè a. 15Gade. Jòdi a mwen mete devan nou lavi ak benediksyon yon bò, lanmò ak madichon yon bò. Se nou ki pou chwazi. 16Sa m’ap mande nou jòdi a, se pou nou renmen Seyè a, Bondye nou an, se pou nou viv jan li vle l’ la, se pou nou fè tou sa li mande nou fè nan kòmandman li yo, nan lòd li yo ak nan regleman li yo. Konsa, n’a gen lavi, n’a gen anpil pitit. Seyè a, Bondye nou an, va beni nou nan peyi nou pral pran pou rele nou pa nou an. 17Men, si nou vire do ba li, si nou derefize koute l’, si nou kite yo pran tèt nou pou n’ al mete ajenou devan lòt bondye, pou n’ al fè sèvis pou yo, 18m’ap avèti nou depi koulye a: nou tout gen pou mouri. Nou p’ap viv lontan nan peyi lòt bò larivyè Jouden kote nou pral antre pou nou pran pou nou an. 19Mwen pran syèl la ak latè a sèvi m’ temwen jòdi a: Men li, mwen mete devan nou lavi yon bò, lanmò yon bò, benediksyon yon bò, madichon yon bò pou nou chwazi. Chwazi lavi tande, pou nou ka viv, nou menm ansanm ak tout pitit nou yo. 20renmen Seyè a, Bondye nou an. Koute l’. Pa lage l’ menm, paske se li menm ki tout lavi nou, se li k’ap fè nou viv lontan nan peyi Seyè a te fè pwomès li t’ap bay Abraram, Izarak ak Jakòb, zansèt nou yo.


text: 1Nan legliz Antiòch la te gen kèk pwofèt ak moun ki t’ap bay enstriksyon: se te Banabas, Simeon (yo te rele Ti Nwa), Lisiyis, moun Sirèn, Manayèn (ki te grandi ansanm ak Ewòd, gouvènè a), epi Sòl. 2Yon jou, yo t’ap fè sèvis pou Bondye, yo t’ap fè jèn, lè Sentespri di yo: Mete Banabas ak Sòl apa pou mwen, pou yo fè travay mwen chwazi pou yo fè a. 3Lè sa a, yo fè jèn, yo lapriyè, yo mete men sou tèt Banabas ak Sòl, epi yo kite yo ale. 4Se konsa Sentespri te voye Banabas ak Sòl an misyon. Y’ al nan peyi Selesi. Antan yo la, yo pran yon batiman pou lil Chip. 5Lè yo rive Salamin yo tanmen anonse pawòl Bondye a nan sinagòg jwif yo. Yo te gen Jan Mak avèk yo pou ede yo. 6Yo travèse tout lil la nèt jouk Pafòs. Rive la, yo jwenn yon majisyen ki te rele Bajezi. Se te yon jwif ki te pran pòz pwofèt li. 7Li te bon zanmi ak Sèjiyis Polis, chèf lil la. Sèjiyis Polis la te yon nonm lespri. Li fè rele Banabas ak Sòl paske li te vle tande pawòl Bondye a. 8Men, Elimas (se te non majisyen an nan lang grèk) t’ap kenbe tèt ak yo. Li t’ap chache detounen gouvènè a pou l’ pa t’ kwè. 9Men, Sòl (yo te rele Pòl tou), anba pouvwa Sentespri, fikse je l’ sou majisyen an, 10li di li: Ou menm, ou se pitit Satan. Ou plen riz ak mechanste nan kè ou, ou pa vle wè anyen ki bon. Eske ou p’ap sispann vire travay Bondye a lanvè? 11Koulye a, koute: Bondye pral mete men sou ou: ou pral vin avèg, ou p’ap wè limyè solèy pou kèk tan. Menm lè a, je Elimas vin bouche, li wè tou nwa. Li t’ap vire adwat agoch, li t’ap chache yon moun pou pran men l’ pou kondi li. 12Lè gouvènè a wè sak te rive a, li kwè. Sa te frape l’ anpil lè l’ tande tou sa yo t’ap moutre li sou Seyè a. 13Pòl ak kanmarad li yo pran batiman nan lavil Pafòs, y’ al lavil Pèj nan peyi Panfili. Antan yo la, Jan Mak kite yo, li tounen Jerizalèm. 14Yo kite Pèj, yo pousib wout yo jouk yo rive lavil Antiòch nan peyi Pisidi. Jou repo a, yo antre nan sinagòg la, yo chita. 15Apre moun yo te fin li nan liv lalwa a ak nan liv pwofèt yo, chèf sinagòg la voye di yo: Frè m’ yo, si nou gen kèk pawòl pou ankouraje asanble a, nou mèt pale koulye a. 16Pòl leve kanpe, li fè yon siy ak men l’, epi li di: Nou menm moun ras Izrayèl, ak nou menm moun lòt nasyon ki gen krentif pou Bondye, koute mwen. 17Bondye pèp Izrayèl la te chwazi zansèt nou yo. Antan yo t’ap viv tankou etranje nan peyi Lejip, li fè pèp la vin yon kantite. Apre sa, ak fòs ponyèt li, li fè yo soti kite peyi a. 18Pandan karantan, li pran pasyans ak yo nan dezè a. 19Li detwi sèt nasyon nan peyi Kanaran, li pran tout tè yo, li bay pèp li a pou pwopryete pa yo, 20pou katsansenkant (450) lanne. Apre sa, li mete jij pou kòmande yo jouk pou rive nan tan pwofèt Samyèl. 21Lè sa a, yo mande pou yon wa. Bondye ba yo Sayil, pitit gason Kis la, moun branch fanmi Benjamen, pou wa pandan karantan. 22Lè li wete Sayil, li ba yo David pou wa. Men sa Bondye te di sou David: Mwen jwenn David, pitit gason Izayi a. Se yon nonm ki fè m’ plezi. Li va fè tou sa m’ vle l’ fè. 23Se Jezi, yonn nan pitit pitit David yo, Bondye mete pou delivre pèp Izrayèl la, jan l’ te pwomèt la. 24Men, anvan Jezi te vini, Jan t’ap mache bay mesaj sa a, li t’ap rele tout pèp Izrayèl la pou yo te tounen vin jwenn Bondye, pou yo te resevwa batèm. 25Lè Jan te prèt pou fini ak misyon l’ lan, li di pèp la: Ki moun nou kwè mwen ye? Moun n’ap tann lan, se pa mwen. Men, koute, moun sa a ap vini apre mwen. Mwen menm, mwen pa bon ase pou m’ ta demare kòd sapat ki nan pye li. 26Frè m’ yo, nou menm moun ras Abraram lan ak nou menm moun lòt nasyon isit la ki gen krentif pou Bondye, Bondye voye di nou li vin delivre nou. 27Paske, moun lavil Jerizalèm ansanm ak chèf yo pa t’ konnen ki moun Jezi te ye. Yo pa t’ konprann sans pawòl pwofèt yo, pawòl ki li nan zòrèy yo chak jou repo. Men, se yo menm ankò ki fè tout pawòl sa yo rive vre lè yo te kondannen Jezi. 28Atout yo pa t’ jwenn anyen nan sa Jezi te fè ki pou ta fè l’ merite lanmò, yo te mande Pilat fè touye li. 29Lè yo fin fè tout bagay ki te ekri sou li nan liv yo rive vre, yo desann li sou kwa a, yo mete l’ nan yon kavo. 30Men, Bondye fè l’ leve soti vivan nan lanmò. 31Apre sa, pandan plizyè jou, moun ki te moute Jerizalèm soti peyi Galile ansanm avèk li yo, yo te wè l’ ak je yo. Se yo menm k’ap sèvi l’ temwen koulye a devan pèp Izrayèl la. 32Nou menm, nou vin fè nou konnen bon nouvèl sa a isit la. Bagay Bondye te pwomèt zansèt nou yo, 33li fè l’ pou nou ki pitit pitit yo: li fè Jezi leve soti vivan nan lanmò, dapre sa ki ekri nan Sòm de a: Ou se pitit mwen. Depi jòdi a se mwen ki papa ou. 34Bondye te fè konnen li t’ap fè l’ soti vivan nan lanmò pou l’ pa t’ janm tounen pouriti ankò. Se sa l’ te fè konnen, lè l’ te di: M’a ba ou tout benediksyon mwen te pwomèt David yo, ou mèt konte sou yo. 35Se poutèt sa, yon lòt kote li di konsa: Ou pa penmèt moun k’ap sèvi ou la pouri anba tè. 36Men, apre David te fin sèvi plan Bondye nan mitan moun ki t’ap viv menm lè avè l’ yo, li mouri. Yo antere l’ menm kote ak zansèt li yo, epi li pouri anba tè. 37Men, moun Bondye te leve soti vivan nan lanmò a, li pa janm pouri anba tè. 38-(we vèsè pwochen) 39Frè m’ yo, nou fèt pou nou konn sa byen: Bondye voye Jezi fè nou konnen l’ap padonnen tout peche nou yo: tout moun ki mete konfyans yo nan Jezi, y’ap delivre anba tout peche lalwa Moyiz pa t’ ka wete pou yo. 40Atansyon pou bagay pwofèt yo te di a pa rive nou: 41Gade non, nou menm k’ap meprize moun, sezisman pral touye nou. Paske mwen pral fè yon travay koulye a nan mitan nou, bagay nou pa ta kwè, menm si moun ta rakonte nou li. 42Antan Banabas ak Pòl t’ap soti nan sinagòg la, moun yo mande yo pou yo tounen jou repo k’ap vini an pou pale sou tout bagay sa yo ankò. 43Apre reyinyon an, anpil jwif ak anpil moun lòt nasyon ki te konvèti nan relijyon jwif yo te swiv Pòl ak Banabas. Apòt yo menm te pale ak yo, yo te ankouraje yo pou yo rete fèm nan favè Bondye. 44Jou repo ki vin apre a, prèske tout moun nan lavil la te sanble pou tande pawòl Seyè a. 45Lè jwif yo wè foul moun yo, yo pran fè jalouzi: yo t’ap demanti tou sa Pòl t’ap di a, yo t’ap joure li. 46Men, Pòl ak Banabas di yo kareman: Se nou menm premye moun ki pou te resevwa Pawòl Bondye a. Men, n’ap repouse l’, nou pa konsidere tèt nou bon ase pou n’ antre nan lavi ki p’ap janm fini an. Enben, koulye a nou pral vire bò kote moun lòt nasyon yo. 47Men lòd Bondye te ban nou: Mwen mete ou pou sèvi yon limyè pou lòt nasyon yo, pou ou kapab ale toupatou sou latè, moutre ki jan tout moun ka jwenn delivrans. 48Lè moun lòt nasyon yo tande sa, yo pa t’ manke kontan: yo pran fè lwanj pawòl Bondye a. Tout moun Bondye te chwazi davans pou resevwa lavi ki p’ap janm fini an te kwè. 49Pawòl Bondye a t’ap gaye toupatou nan peyi a. 50Men, jwif yo moute tèt medam lasosyete ki te konvèti nan relijyon jwif yo, ansanm ak grannèg lavil yo. Yo tout yo pran pèsekite Pòl ak Banabas: yo mete yo deyò nan peyi a. 51Pòl ak Banabas souke pousyè pye yo sou yo, y’ ale lavil Ikoniòm. 52Nan Antiòch menm, disip yo te kontan anpil, Sentespri te plen kè yo.


text:
Pacasmayo klasik vit Apwoche
Avèk konklizyon an nan sezon an San Carlos katro dezè konfwontasyon, li lè yo gade pou pi devan pou evènman an pwochen. Pacasmayo klasik nan, mete nan Choute nan mwa Out 25 nan Pacasmayo Pewou, pwomès yo fè yon sèl pa manke. Classic nan Pacasmayo pran plas nan youn nan destinasyon yo premye minis Tack Port Vag Sailing nan mond lan. Kote a ofri youn nan vag yo pi long nan mond lan, ki pèmèt pasaje reyèlman montre konpetans yo ak style navige.
Evènman an se ouvè a nenpòt moun ki, e deja anpil nan pasaje yo AWT tèt yo te fèmen akle nan plas yo. Nou espere wè Top Madanm Ingrid Larouche, Top Mèt Ferdinando Lofreda, Amateur Winner Woubenn Lemmens, ak yon touye nan Les an tèt yo soti nan vwayaj ane sa a. Tour Lidè Camille Juban, ansanm ak lòt avantaj Bernd Roediger, Morgan Noireaux, ak Russ Faurot se yo ki pami sa yo ki konfime.
Konpetitè ap rete nan Resort nan Hotel avanti El faro nan yon pousantaj lajman rabè. Pou sèlman $ 30/day ou pral loje ak manje. Sa se yon kontra ki pa kapab bat. Pou jwenn èd pou akomodasyon tcheke ak www.elfaropacasmayo.com, epi tou li imel reservas@elfaropacasmayo.com. Imèl Ricardo nan rgugli@me.com ak lòt kesyon, epi konfime transpò ou nan ayewopò an nan Lima eventsite la. Soti nan Lima, ou ka vole, oswa trape yon otobis nan Pacasmayo.
“Apre premye fwa mwen plen sezon sou AWT a nan 2012 Mwen te konsantre sou jije nan 2013 e li te trè kontan ap mande yo mete kanpe yo dwe Jij tèt pou evènman an Perou ane sa a. AWT a se yon vag vre monte vwayaj ak adisyon a nan Pacasmayo Classic la nan 2012 te ede soulinye sa a pi lwen. Apre yon evènman nan Meksik lajman siksè, pasaje ou yo konplètman motive li teste konpetans yo ak nòt pwen plis plase nan youn nan vag yo pi long nan mond lan. Lavi sou Tour se pi plis pase jis tan sou dlo a. Eksperyans nan kiltirèl ak vwayaj ki AWT a pèmèt chanje lavi m 'pou tout tan ak eksperyans sa a pwochen yo pral eyeopening. Mwen kap pou pi devan pou satisfè yon antye nouvo pati nan fanmi an AWT nan Amerik di Sid ak pwan moute ak anpil zanmi fin vye granmoun soti nan rejyon an. Jij yo te travay anpil ansanm ane sa a plis amelyore evalyasyon nou an pasaje’ ak entwodiksyon de parantèz nouvo nou an nan evènman an dènye plis ankouraje pasaje pouse limit yo nan jij yo pi bonè ki gen konesans nan yo ke yo ta gen yon chans dezyèm san yo pa ap tann pou yon eliminasyon doub. Te fòma nan nouvo akeyi pa pasaje, moun ki ap sipòte ak medya sanble ak sa a pral fòma a pi pito nan lavni an.” Chris Freeman | AWT Pacasmayo klasik tèt Jij
Classic nan Pacasmayo se AWT sanksyon ak yon pati nan Sailing la IFCA Vag Sid Ameriken ak chanpyona slalom.
Pou plis enfòmasyon sou evènman an, tanpri li 2013_IFCA_Slalom_Wave_SA_APW_NoR.doc ofisyèl la.
Ou ka li li l 'sou entènèt isit la.
Download doc la, klike isit la.
Category: Pacasmayo Classic


text: 1Se Seyè a ki wa! Se pou tout moun ki sou latè fè kè yo kontan! Se pou moun ki nan tout zile yo fè fèt! 2Li nan mitan yon gwo nwaj tou nwa. L’ap gouvènen tout bagay avèk jistis, san patipri. 3Yon dife ap mache devan li. L’ap boule lènmi l’ yo tout kote l’ pase. 4Kout zèklè li yo klere toupatou. Moun ki sou latè wè sa, yo pran tranble. 5Ti mòn yo fonn tankou lasi devan Seyè a, wi, yo fonn devan chèf tout latè a. 6Syèl la fè konnen jan Bondye pa nan patipri, tout pèp yo wè pouvwa li. 7Tout moun k’ap sèvi zidòl yo, yo tout k’ap fè grandizè pou bagay ki pa vo anyen, yo tout gen pou yo wont. Tout bondye yo bese tèt devan li. 8Pèp peyi Siyon an tande sa, li kontan. Tout lavil peyi Jida yo fè fèt pou jan ou jije moun, Seyè! 9Seyè ki gen tout pouvwa, se ou menm ki sèl chèf sou tout latè, W’ap dominen sou tout bondye yo. 10Seyè a renmen moun ki rayi sa ki mal. Li pwoteje lavi pèp li a, li delivre yo anba men mechan yo. 11Limyè Bondye klere moun ki mache dwat devan li. Moun ki fe sa ki byen, l’ap fè kè yo kontan. 12Nou tout ki mache dwat devan Bondye, fè kè nou kontan pou sa Seyè a fè pou nou. Di l’ mèsi! Li pa tankou tout moun.


text: 1Lè Sayil tounen soti fè lagè ak moun Filisti yo, yo vin di l’ David te nan dezè Angedi a. 2Sayil pran twamil (3000) sòlda nan pèp Izrayèl la, sa ki te fò anpil nan fè lagè. Epi li pati al chache David ak mesye l’ yo sou solèy leve Wòch Kabrit mawon yo. 3Li rive devan yon gwòt ki te toupre yon pak mouton bò wout la. Li antre nan gwòt la al fè bezwen li. David menm te kache nan fon gwòt la ansanm ak mesye l’ yo. 4Mesye yo di David konsa: -Men chans ou, men okazyon Seyè a te di l’ap ba ou a. Seyè a te di: L’ap lage lènmi ou la nan men ou, w’a fè sa ou vle avè l’. David leve, li mache tou dousman, li koupe yon moso nan rad Sayil san Sayil pa konn sa. 5Men apre sa, konsyans David repwoche l’ pou ke rad Sayil li te koupe a. 6Li di moun li yo: -Mande Bondye padon! Mwen p’ap fè bagay konsa sou mèt mwen, moun Bondye chwazi pou wa a. Mwen p’ap janm leve men mwen sou li, paske se Seyè a menm ki te chwazi l’ pou wa. 7David pale ak mesye l’ yo pou yo wete lide konsa nan tèt yo. Li pa kite yo fè Sayil anyen. Sayil leve, li soti nan gwòt la, li mache al fè wout li. 8Lè sa a, David soti dèyè l’, li rele l’: -Monwa! Monwa! Sayil vire gade dèyè li. David tonbe ajenou, li bese tèt li jouk atè. 9Epi li di: -Poukisa w’ap koute moun k’ap di ou m’ap chache fè malè sou ou? 10Gade, jòdi a ou wè ak je ou ki jan Seyè a te lage ou nan men m’ anndan gwòt la. Gen moun ki di m’ se pou m’ te touye ou. Men, kè m’ fè m’ mal pou ou. Mwen di mwen p’ap janm leve men m’ sou mèt mwen, paske se Seyè a menm ki te chwazi ou pou wa. 11Gade, papa mwen! Men yon moso ke rad ou nan men m’! Mwen koupe moso ke rad ou, men mwen pa t’ touye ou. Koulye a ou konnen, ou wè mwen pa gen anyen dèyè tèt mwen, mwen pa gen ankenn lide mechanste nan tèt mwen. Mwen pa fè ou anyen ki mal. Se ou menm k’ap chache touye m’. 12Se pou Seyè a jije ant nou de a kilès ki antò! Se pou Seyè a pini ou pou sa w’ap fè m’ la a, paske mwen menm, mwen p’ap janm leve men m’ sou ou. 13Jan pwovèb granmoun lontan yo di: Se moun mechan ki fè mechanste! Men mwen p’ap leve men m’ sou ou. 14Dèyè ki moun wa pèp Izrayèl la ye konsa? Dèyè ki moun l’ap kouri konsa? Dèyè yon chen mouri? Dèyè yon ti pis? 15Seyè a va sèvi nou jij! L’a jije ant nou de a kilès ki antò! Se pou l’ mete bouch nan zafè a, pou l’ pran defans mwen, pou l’ delivre m’ anba men ou. 16Lè David fin pale, Sayil di: -Se pa vwa David, pitit gason m’ lan, sa? Epi li pran kriye. 17Li di David konsa: -Ou gen rezon. Se mwen ki antò! Ou te aji byen avè m’. Se mwen menm ki te aji mal avè ou. 18Jòdi a ankò, ou fè m’ wè se byen ou vle fè pou mwen paske, atout Seyè a lage m’ nan men ou, ou pa touye m’. 19Lè yon moun jwenn okazyon pou l’ mete men l’ sou lènmi l’, èske l’ap kite l’ al fè wout li san li pa fè l’ anyen? Bondye va beni ou pou sa ou fè pou mwen jòdi a. 20Koulye a, mwen konnen ou gen pou ou wa vre. Avèk ou menm wa pèp Izrayèl la, gouvènman an ap kanpe fèm. 21Men tanpri, pwomèt mwen, nan non Seyè a, ou p’ap touye pitit mwen yo lè m’a mouri, pou non m’ pa disparèt nan fanmi papa m’. 22David pwomèt Sayil li p’ap fè sa. Apre sa, Sayil al lakay li. David menm tounen nan kachèt li ansanm ak mesye pa l’ yo.


text: 1Lè pèp Izrayèl la te timoun toujou, mwen te renmen l’ tankou pitit gason mwen. Mwen te rele l’, mwen fè l’ soti kite peyi Lejip. 2Men, plis mwen te konsidere l’ tankou pitit mwen, se plis li t’ap vire do ban mwen. Yo t’ap plede fè ofrann bèt pou Baal, yo t’ap plede boule lansan pou zidòl. 3Se mwen menm ki te moutre moun Izrayèl yo jan pou yo mache. Mwen te konn pran yo nan bra mwen. Men, yo pa t’ vle rekònèt se mwen menm ki te pran swen yo. 4Pou m’ te ka rale yo sou mwen, mwen fè yo wè jan mwen renmen yo, jan mwen gen bon kè. Mwen defèt baboukèt ki te mare bouch yo a. Mwen bese atè pou m’ ba yo manje. 5Men yo refize tounen vin jwenn mwen. Se poutèt sa yo p’ap tounen nan peyi Lejip la ankò, se moun Lasiri ki va gouvènen yo. 6Lènmi pral desann sou lavil yo ak nepe nan men yo. Y’ap kraze miray ranpa lavil yo, y’ap detwi pèp mwen an, paske yo fè sa yo pito. 7Yo vire do ban mwen, yo fin pran pli a nèt. Y’a rele anba chay ki sou zepòl yo a, men pesonn p’ap vin wete l’ sou yo. 8Nou menm moun Efrayim yo, kouman nou ta vle pou m’ lage nou? Nou menm moun Izrayèl yo, kouman nou ta vle pou m’ ta detwi nou tankou mwen te detwi lavi Adma? Kouman nou ta vle pou m’ ta trete nou tankou mwen te trete lavil Zeboyim yo? Non! Mwen pa gen kè pou m’ fè bagay konsa. Tout zantray mwen ap fè mwen mal pou nou. 9Mwen p’ap fè sa m’ te di mwen t’ap fè lè m’ te ankòlè a. Mwen p’ap detwi moun Efrayim yo ankò. Paske se Bondye mwen ye, mwen pa tankou lèzòm. Se yon bondye apa mwen ye. Mwen la avèk nou. Mwen p’ap fè kòlè pou m’ vin detwi nou. 10Y’a pran mache dèyè m’ ankò. Lè m’a gwonde tankou yon lyon, y’a tranble kou fèy bwa, y’a kouri kite peyi bò kote solèy kouche a, y’a vin jwenn mwen. 11Y’a vole tankou zwazo, y’a kouri kite peyi Lejip. Y’a pran zèl tankou toutrèl, y’a kouri kite peyi Lasiri. M’a fè yo tounen vin rete nan peyi yo a. Se mwen menm, Seyè a, ki di sa. 12Seyè a di ankò: Moun Efrayim yo kouvri m’ anba manti. Moun Izrayèl yo vlope m’ ak bèl pawòl. Men, moun peyi Jida yo ap kenbe tèt avè m’ toujou, mwen menm Bondye ki toujou kenbe pawòl mwen, mwen menm ki yon Bondye apa!


text: 1Se konsa yo te make non tout moun pep Izrayèl yo dapre fanmi yo nan liv wa Izrayèl yo. Yo te depòte moun peyi Jida yo lavil Babilòn paske yo pa t’ fè volonte Bondye. 2Premye moun nan pèp Izrayèl la ki te tounen vin rete sou tè yo ak nan lavil yo se te prèt yo, moun Levi yo ak moun k’ap travay nan Tanp lan. 3Se lavil Jerizalèm moun nan branch fanmi Jida, moun nan branch fanmi Benjamen, moun nan branch fanmi Efrayim ak moun nan branch fanmi Manase, yo tout al rete. 4Nan moun Jida yo te gen Outayi, pitit gason Amiyoud. Amiyoub sa a te pitit Omri, Omri te pitit Imri, Imri te pitit gason Bani, Bani te soti nan fanmi Perèz, pitit Jida. 5Nan fanmi Chela a te gen Asaja ki te chèf fanmi an. 6Nan fanmi Zerak la te gen Jeoujèl ki te chèf fanmi an. Sa te fè antou sisankatrevendis (690) moun nan fanmi Jida a ki te rete lavil Jerizalèm. 7Nan moun fanmi Benjamen yo te gen Salou, pitit gason Mechoulam, ki te pitit gason Odavya, ki li menm te pitit gason Asenwa. 8Te gen Jibneja, pitit gason Jeworam, Ela, pitit gason Ouzi, pitit pitit Mikri, ak Mechoulam, pitit Chepatya, ki te pitit Reouyèl, pitit pitit Jibniya. 9Sa te fè antou nèfsansenkannsis (956) moun nan fanmi Benjamen an ki te rete lavil Jerizalèm. Yo tout te chèf fanmi yo. 10Men prèt ki t’ap viv nan lavil la. Te gen Jedaja, Jeojarib, Jaken, 11Azarya, pitit Ilkija. Ilkija sa a te pitit Mechoulam, Mechoulam te pitit Zadòk, Zadòk te pitit Merajòt, Merajòt te pitit Achitoub. Se li menm Achitoub sa a ki te chèf nan tanp Bondye a. 12Lèfini, te gen Adaja, pitit gason Jeworam. Jeworam sa a te pitit Pachou ki te pitit Malkija. Te gen ankò Masayi, pitit Adyèl. Adyèl sa a te pitit Jazera, Jazera te pitit Mechoulam, Mechoulam te pitit Mechilemit, Mechilemit te pitit Ime. 13Prèt sa yo ak fanmi yo te fè antou milsètsanswasant (1.760) moun ki te chèf fanmi, vanyan gason ki te bon pou sèvis kay Bondye a. 14Men moun Levi ki te rete nan lavil la. Te gen Chemaja, pitit gason Achoub. Achoub sa a te pitit Azrikam, Azrikam te pitit Achabya, nan branch fanmi Merari a. 15Te gen Bakbaka, Erès, Galal ak Matanya. Matanya sa a te pitit Mika. Mika te pitit Zikri, Zikri li menm te pitit Asaf. 16Te gen Obadya, pitit Chemaya. Chemaya sa a te pitit Galal, Galal te pitit Jedoutoun. Pou fini, te gen Berekya, pitit Asa, ki te pitit Elkana ki te rete nan ti bouk moun Netofa yo. 17Men gad ki t’ap fè pòs nan pòtay Tanp lan. Se te Chaloum, Akoub, Talmon, Akiman ak lòt fanmi yo. Se Chaloum ki te chèf yo. 18Jouk jounen jòdi a se yo k’ap fè pòs nan Pòtay Wa ki bay sou bò solèy leve a, kote pou wa a pase a. Nan tan lontan, se yo menm ki te konn fè pòs nan Pòtay Kay moun Levi yo. 19Chaloum, pitit Kore, pitit pitit Ebyazaf nan branch fanmi Kore a, ansanm ak lòt moun nan fanmi Kore a te reskonsab veye pòtay pou antre nan kote ki apa pou Seyè a, tankou zansèt yo te fè l’ anvan sa lè yo t’ap veye Pòtay kan Seyè a. 20Yon lè se Fineas, pitit Eleaza a, ki te chèf yo. Seyè a te toujou kanpe avè l’. 21Zakari, pitit Mechelemya, te gad nan pòtay Tant Randevou a tou. 22Antou te gen desandouz (212) gason yo te chwazi pou fè pòs nan pòtay tanp lan, dapre liv rejis fanmi yo nan ti bouk kote yo moun. Se wa David ak pwofèt Samyèl ki te bay zansèt yo reskonsablite sa a pou tout tan. 23Se konsa, yo menm ak pitit yo yo toujou ap fè pòs nan pòtay Tanp lan, nan pòtay Tant Randevou a. 24Te gen kat pòtay ki te bay sou kat bòn direksyon yo: lès, lwès, nò ak sid. Pou chak pòtay te gen yon chèf gad. 25Fanmi yo ki te rete nan ti bouk yo te vin ede yo nan travay la pandan sèt jou, yonn apre lòt. 26Men, kat chèf gad yo te toujou la desèvis. Se moun fanmi Levi yo te ye. Se yo ki te reskonsab tout pyès chanm ansanm ak tout trezò ki te la nan Tanp lan. 27Yo te rete pase nwit yo toupre Tanp lan, paske se yo ki te reskonsab veye l’. Lèfini, chak maten se yo ki pou te louvri pòtay yo. 28Te gen lòt moun Levi ki te reskonsab tout veso yo sèvi pou fè seremoni yo. Se pou yo te kontwole yo ni anvan ni apre chak seremoni yo. 29Te gen lòt moun Levi ki te reskonsab tout rès bagay ki te nan Tanp lan ansanm ak farin frans, diven, lwil oliv, lansan ak odè yo. 30Men, se prèt yo ki te reskonsab pare odè yo. 31Se yon moun Levi yo te rele Matitya, premye pitit Chaloum nan fanmi Kore a, ki te toujou reskonsab fè gato pou ofrann yo. 32Lòt moun Levi nan fanmi Keyat la te reskonsab pare pen pou yo te mete chak jou repo nan Tanp lan. 33Genyen nan fanmi Levi yo ki te sanba. Chèf fanmi sa yo te viv nan pyès chanm ki te nan Tanp lan. Yo pa t’ gen lòt okipasyon pase lajounen kou lannwit yo t’ap fè travay yo. 34Tout mesye sa yo te chèf fanmi moun Levi yo, dapre zansèt yo rive jòdi a. Yo te rete lavil Jerizalèm. 35Jeyèl te bati lavil Gabawon kote li te rete. Madanm li te rele Maaka. 36Premye pitit gason l’ lan te rele Abdon. Lòt pitit li yo te rele Zou, Kich, Baal, Nè, Nadak, 37Gedò, Akio, Zèkè ak Miklòt. 38Se Miklòt sa a ki te papa Chimeam. Pitit moun sa yo te rete lavil Jerizalèm bò kote moun ki te menm branch fanmi ak yo. 39Nè te papa Kich ki te papa Sayil. Sayil te gen kat pitit gason: Jonatan, Malchichwa, Abinadab ak Echbaal. 40Jonatan te papa Meribaal ki te papa Mika. 41Mika te gen kat pitit gason: Piton, Melèk, Tarea ak Akaz. 42Akaz te papa Jeojada ki te gen twa pitit gason: Alemèt, Azmavèt ak Zimri. Zimri te papa Moza. 43Moza te papa Binea ki te papa Rafad. Rafad te papa Eleaza ki te papa Azèl. 44Azèl te gen sis pitit gason. Se te Azrikam, Bokewou, Ichmayèl, Chearya, Obadya ak Anan, Se non pitit gason Azèl yo sa.


text:
Darryl Barber
Darryl Barber
DIVIZYON: Amatè
AKTIVITE KI REJISTRÉ: Santa Cruz, Maui Makani Klasik
Sponsors: Okenn ofisyèlman, men trè rekonesan a tout zanmi m 'nan Dezyèm Van Neil Pryde Maui, Kat, ak vwal cho ki kenbe m 'sou dlo a
KI GEN LAJ: 43
Vil: Eku, Awayi
Originally KI SOTI NAN: Victory, BC Kanada
FAVORITE MOVE: Finalman ... Forward Loop!!!
FAVORITE SPOT: Hookipa, ak nan sesyon aswè kou nan Kanaha ak zanmi.
ANE planch: Nan Hawaii? depi 2006, anvan panse mwen te jis koupe zèb la
Deviz: Kèlkeswa sa, Mwen pral navige!!!


text: 1Men Pawòl wa Lemwèl, men konsèy manman l’ te ba li: 2Kisa pou m’ di ou, pitit mwen, pitit ki soti nan zantray mwen? Se mwen ki te mande Bondye pou l’ ban mwen ou. Kisa pou m’ di ou? 3Pa gaspiye kouray ou nan fanm. Veye zo ou ak fanm k’ap fè malè chèf yo. 4Lemwèl monchè, yon wa pa fèt pou nan bwè bweson. Chèf pa fèt pou nan bwè gwòg. 5Lè yo bwè konsa, yo bliye lòd yo te bay. Yo p’ap pran ka malere yo. 6Se moun ki dekouraje ak lavi ki tonbe nan gwòg. Se moun ki gen gwo lapenn nan kè yo ki lage kò yo nan bweson. 7Yo bwè pou yo bliye mizè yo, pou yo pa chonje lapenn yo. 8Louvri bouch ou pale pou moun ki pa ka pale pou tèt yo. Defann kòz moun ki san sekou yo. 9Pale pou yo. Pa fè patipri. Defann kòz malere yo ak endijan yo. 10Sa pa fasil pou moun jwenn yon bon madanm. Lè li jwenn li, li gen plis valè pase yon boul lò. 11Mari l’ mete tout konfyans li nan li. Tout bagay ap mache byen lakay li. 12Madanm lan p’ap janm aji mal ak mari l’, l’ap pase tout lavi l’ ap fè l’ byen. 13Li chache lenn mouton ak fil swa, li travay yo fè twal ak men l’. 14Tankou bato k’ap pote machandiz, li al byen lwen chache manje mete nan kay la. 15Solèy poko leve, li gen tan sou pye l’, l’ap pare manje pou moun nan kay la. L’ap di sèvant yo sa pou yo fè. 16Li fè lide sou yon tè, li achte l’ ak lajan li fè ak men l’. Li fè jaden rezen sou li. 17Li mare ren l’, li twouse manch rad li pou l’ travay. 18Li santi zafè l’ ap mache byen, li rete byen ta lannwit ap travay. 19Li file koton, li koud rad li. 20Li lonje men l’ bay pòv. Li pran ka malere. 21Li pa pè fredi pou moun lakay li, paske tout moun gen rad cho pou mete sou yo. 22Li fè kouvèti lenn pou kabann yo. Tout rad li yo fèt ak twal wouj tise byen sere. 23Mari l’, se yonn nan chèf fanmi lavil la. Tout moun lavil la ap nonmen non l’ an byen. 24Madanm li fe rad pou l’ vann, li fè bèl senti, li vann yo ak machann. 25Li gen anpil kouraj, tout moun respekte l’, li pa pè denmen. 26Lè li louvri bouch li, se bon konsèy li bay. Li toujou gen bon pawòl nan bouch li. 27Li konnen vire tounen tout moun nan kay la. Li toujou gen yon bagay l’ap fè. 28Tout pitit li yo ap fè l’ konpliman. Mari l’ menm ap fè lwanj li. 29L’ap di: Mwen konnen anpil madanm. Men ou menm, nanpwen tankou ou! 30Bèl fanm pa di bon madanm pou sa. Bèl figi pa la pou lontan. Men, y’a fè lwanj yon fanm ki gen krentif pou Seyè a. 31Ba li sa ki pou li a. Lè y’a wè sa l’ fè, se pou tout moun fè lwanj li.


text: 1Koulye a, men kòmandman, lòd ak prensip Seyè a, Bondye nou an, te mande pou yo moutre nou, pou nou te ka swiv yo nan peyi kote nou pral antre pou nou pran pou nou an. 2Konsa, ni nou menm, ni pitit nou yo, ni pitit pitit nou yo, n’a gen krentif pou Seyè a, Bondye nou an, n’a kenbe tout lòd ak tout kòmandman li ban nou yo, chak jou nan lavi nou. Se konsa n’a viv lontan. 3Koute byen sa m’ap di nou, nou menm pèp Izrayèl! Pa bliye yo. Fè tou sa mwen di nou fè. Se sa ki va fè nou viv ak kè kontan. Se sa ki va fè nou tounen yon gran nasyon nan bon peyi sa a, kote lèt ak siwo myèl ap koule tankou dlo, jan Seyè a, Bondye zansèt nou yo, te di l’ la. 4Koute byen, nou menm pep Izrayèl! Seyè a, Bondye nou an, se li ki sèl mèt. 5Se pou nou renmen Seyè a, Bondye nou an, avèk tout kè nou, avèk tout nanm nou, avèk tout fòs kouraj nou. 6Pa janm bliye kòmandman m’ap ban nou jòdi a. 7N’a moutre yo bay pitit nou yo. N’a repete yo nan zòrèy yo, kit nou chita lakay nou, kit n’ap mache sou granchemen, kit nou kouche nan kabann nou, kit nou kanpe ap travay. 8Mare yo sou ponyèt nou ak sou fwon nou pou nou sa pa janm bliye yo. 9N’a ekri yo sou chanbrann pòt lakay nou ak sou pòtay lavil nou yo. 10Seyè a pral kenbe pwomès li te fè Abraram, Izarak ak Jakòb, zansèt nou yo, li pral fè nou antre nan peyi li te fè sèman l’ap ban nou an. Se yon peyi kote n’a jwenn gwo bèl lavil nou pa t’ bati, 11kote n’a jwenn kay plen bon bagay san se pa nou menm ki te mete yo la, avèk pi byen fon nou pa t’ fouye, avèk jaden rezen ak jaden oliv nou pa t’ plante. Lè sa a, lè n’a fin manje plen vant nou, 12fè atansyon pou nou pa bliye Seyè a, li menm ki te fè nou soti kite peyi Lejip kote nou te esklav la. 13Se pou Seyè a, Bondye nou an, ase pou nou gen krentif. Se li menm ase pou nou sèvi. Se non li sèlman pou nou pran pou fè sèman. 14Pa kouri dèyè lòt bondye. Piga n’ al sèvi bondye pèp k’ap viv toupre nou yo. 15Paske Seyè a, Bondye ki rete nan mitan nou an, se yon Bondye ki fè jalouzi anpil. Si nou fè sa, l’a fache sou nou, l’a disparèt nou nèt sou latè. 16Piga nou sonde Seyè a, Bondye nou an, jan nou te fè l’ bò Masa a. 17Se pou nou kenbe tout kòmandman Seyè a ansanm ak tout lòd ak tout prensip li ban nou pou nou swiv. 18N’a fè sa ki dwat ak sa ki byen nan je Bondye pou nou ka gen kè kontan, pou nou ka pran bèl peyi Seyè a te fè sèman l’ap bay zansèt nou yo, 19pou nou ka chase tout lènmi nou yo devan nou, jan li te pwomèt la. 20Yon jou, lè pitit nou yo va mande nou poukisa Seyè a, Bondye nou an, mande nou pou nou swiv tout lòd, tout prensip ak tout kòmandman sa yo, 21lè sa a, n’a di yo: Nou te esklav farawon an nan peyi Lejip. Seyè a te fè nou soti kite peyi Lejip la avèk fòs ponyèt li. 22Nou te wè ak je nou tout mèvèy ak tout mirak li te fè pou kraze peyi Lejip, ansanm ak farawon an ak tout moun pa l’ yo. 23Men nou menm, li fè nou soti kote nou te ye a, li mennen nou nan peyi li te pwomèt zansèt nou yo, epi li ban nou li. 24Apre sa, Seyè a, Bondye nou an, te pase nou lòd pou nou kenbe tout prensip sa yo. Konsa, n’a gen krentif pou li, n’a viv ak kè kontan, epi l’a konsève lavi nou jan li fè sa pou nou jouk koulye a. 25Si nou vle fè Bondye plezi, se pou nou fè atansyon pou nou swiv tout kòmandman sa yo nèt, se pou nou mache devan Seyè a, Bondye nou an, jan li te mande nou an.